รายงานการกำกับดูแลกิจการที่ดี ปี 2555

เรียน ท่านผู้ถือหุ้น

คณะกรรมการบริษัท ไออาร์พีซี จำกัด (มหาชน) ได้กำหนดวิสัยทัศน์และค่านิยมของบริษัทฯ ไว้ดังนี้

-   วิสัยทัศน์: บริษัทปิโตรเคมีครบวงจรชั้นนำของเอเชียภายในปี 2557

-   ค่านิยม: Aim High

  Deliver

  Work and Live Happily Together

คณะกรรมการบริษัทฯ
ได้ตระหนักถึงการเปลี่ยนแปลงของสภาวะทางธุรกิจและความคาดหวังของสังคมที่ทุกกลุ่มต้องมีส่วนร่วมรับผิดชอบต่อสังคมและสิ่งแวดล้อมเพื่อการดำรงอยู่และพัฒนาสู่การเติบโตก้าวหน้าไปพร้อมกันทุกภาคส่วนอย่างยั่งยืน
คณะกรรมการบริษัทฯ
จึงให้ความสำคัญกับการกำหนดเป้าหมายนโยบายและทิศทางการดำเนินธุรกิจของบริษัทฯ
ให้เกิดดุลยภาพในทั้งสามส่วน ประกอบด้วย การเติบโตของธุรกิจและเศรษฐกิจโดยรวม
ความรับผิดชอบต่อชุมชน สังคมและสิ่งแวดล้อมบนพื้นฐานของการกำกับดูแลกิจการที่ดี
ที่ให้มีการพัฒนาสู่ระดับสากลอย่างต่อเนื่องเพื่อตอบสนองเป้าหมายและวิสัยทัศน์ของบริษัทฯ
สรุปการดำเนินงานและกิจกรรมสำคัญด้านการกำกับดูแลกิจการที่ดีของบริษัทฯ ในปี 2555 ที่ผ่านมา
ดังนี้

-   ผลประเมินด้านการกำกับดูแลกิจการที่ดีของบริษัทฯ

    -   ได้รับผลการประเมินคุณภาพการประชุมสามัญผู้ถือหุ้น ประจำปี 2555
        จากสมาคมส่งเสริมผู้ลงทุนไทย
        อยู่ในระดับ “ดีเยี่ยม” สูงสุด 3 ปีติดต่อกัน (2553 -2555)

    -   ได้รับการประเมินผลสำรวจรายงานการกำกับดูแลกิจการที่ดีของบริษัทจดทะเบียน
        ประจำปี 2555 โดยสมาคมส่งเสริมสถาบันกรรมการบริษัทไทย (IOD) อยู่ในเกณฑ์
        “ดีเลิศ” ซึ่งเป็นเกณฑ์สูงสุดติดต่อกันเป็นปีที่ 4 (2552 – 2555)

    -   หลักทรัพย์ไออาร์พีซีได้รับคัดเลือกให้เป็นหนึ่งใน 30 หลักทรัพย์ของประเทศไทย
        ที่เข้าซื้อขายใน ASEAN Trading Link ที่เปิดซื้อขายตั้งแต่วันที่ 15 ตุลาคม 2555

-   รางวัลที่ได้รับ :

    -   รางวัล Golden Peacock Awards 2012 (Winner)– Excellence in
        Corporate Governanceจากสมาคมส่งเสริมสถาบันกรรมการบริษัทอินเดีย (IOD)
        โดยบริษัทชั้นนำอีก 4 แห่งที่ได้รับรางวัลในปีนี้ คือ BASF SE เยอรมนี (เคมิคอล)
        Allianz SE เยอรมนี (การเงิน) Starbucks Corporation สหรัฐอเมริกา
        (อาหารและเครื่องดื่ม) NTPC Limited อินเดีย (พลังงาน)
        ซึ่งแสดงให้เห็นถึงแนวทางการกำกับดูแลองค์กรที่ดีและเป็นสากล
        โดยมุ่งเน้นการเป็นองค์กรที่โปร่งใส ปราศจากการทุจริต
        และการให้ความสำคัญกับผู้มีส่วนได้เสียทุกฝ่ายอย่างเท่าเทียม

    -   รางวัล 3rd Asian Excellence Recognition Awards 2013
        ในด้านนักลงทุนสัมพันธ์ (Investor Relations) จากนิตยสาร Corporate
        Governance Asia ประเทศฮ่องกง

    -   รางวัล Platts 2012 Global Energy Awards ประเภทโครงการ (Premier
        Project Award: Construction) โดย Platts
        เป็นบริษัทผู้ให้บริการและวิเคราะห์ข้อมูลข่าวสารด้านพลังงานชั้นนำระดับโลก

    -   ท่าเรือ IRPC ระยอง ได้รับรางวัล EIA Monitoring Awards 2011
        ประเภทชมเชย จากสำนักงานนโยบายและแผนทรัพยากรธรรมชาติและสิ่งแวดล้อม
        (ส.ผ.)จากการพัฒนาตามโครงการท่าเรือสีเขียว (Green Port)

ในปี 2555 คณะกรรมการบริษัทฯ
มีมติให้กำหนดนโยบายด้านการกำกับดูแลกิจการที่ดีและแนวปฏิบัติที่ดีต่อผู้มีส่วนได้เสียในประเด็นสำคัญเพิ่มขึ้น
เพื่อตอบสนองต่อวิสัยทัศน์ของบริษัทฯ ยกระดับการกำกับดูแลกิจการที่ดีของบริษัทฯ
สู่มาตรฐานสากลและเตรียมความพร้อมของบริษัทฯ
ตามทิศทางการกำกับดูแลกิจการที่ดีของประชาคมอาเซียน (ASEAN CG SCORECARD) ประกอบด้วย

-   การกำหนดสัดส่วนให้ผู้ถือหุ้นส่วนน้อยเสนอวาระการประชุมล่วงหน้า ซึ่งเดิมบริษัทฯ
    กำหนดไว้ไม่น้อยกว่าร้อยละ 5 (รายเดียวหรือหลายรายรวมกันก็ได้)
    โดยปรับลดสัดส่วนต่ำลงคือให้ผู้ถือหุ้น (รายเดียวหรือหลายรายรวมกันก็ได้) ไม่น้อยกว่าร้อยละ
    4 เสนอวาระการประชุมล่วงหน้าได้ เป็นเวลา 3 เดือน ก่อนวันสิ้นปีบัญชี

-   กำหนดการดำรงตำแหน่งกรรมการในบริษัทจดทะเบียนในตลาดหลักทรัพย์แห่งประเทศไทยของกรรมการบริษัทฯ
    รวมกันไม่เกิน 5 บริษัท

-   กำหนดวาระการดำรงตำแหน่งของกรรมการบริษัทฯ ไม่เกิน 3 วาระติดต่อกัน (9 ปี)
    เว้นแต่กรรมการคนใดมีความเหมาะสมที่จะดำรงตำแหน่งนานกว่านั้น
    ก็ให้พิจารณาความเป็นอิสระและประสิทธิภาพ และชี้แจงเหตุผลต่อผู้ถือหุ้น

-   กำหนดการดำรงตำแหน่งกรรมการที่บริษัทอื่นของกรรมการผู้จัดการใหญ่ จะต้องได้รับความ
    เห็นชอบจากคณะกรรมการบริษัทฯ
    ส่วนผู้บริหารระดับสูงจะต้องได้รับความเห็นชอบจากกรรมการผู้จัดการใหญ่ ทั้งนี้
    ไม่รวมถึงการแต่งตั้งกรรมการของบริษัทในเครือ หรือบริษัทร่วมทุนตามจำนวนสัดส่วนการถือหุ้น
    หรือตามข้อตกลงในสัญญาระหว่างผู้ถือหุ้น ซึ่งกำหนดให้เป็นอำนาจของคณะกรรมการบริหาร

-   การประเมินการปฏิบัติงานของคณะกรรมการบริษัทฯ เดิมดำเนินการอยู่แล้ว 3 แบบ คือ
    ประเมินการปฏิบัติงานคณะกรรมการบริษัทฯ ทั้งคณะ การปฏิบัติงานตนเอง
    และการปฏิบัติงานกรรมการบริษัทฯ ท่านอื่น (แบบไขว้) ปี 2555
    ได้เพิ่มการประเมินคณะกรรมการชุดย่อยทุกชุด
    และการประเมินคณะกรรมการตรวจสอบโดยประธานกรรมการบริษัทฯ ตามกฎบัตร
    (Charter) ของคณะกรรมการตรวจสอบ

-   การรายงานการถือครองหลักทรัพย์บริษัทฯ ของกรรมการและผู้บริหาร ต่อคณะกรรมการบริษัทฯ
    ในการประชุมคณะกรรมการบริษัทฯ เป็นประจำทุกเดือน

-   การจัดทำรายงานการมีส่วนได้เสียของบุคลากรทั้งบริษัทฯ
    เพิ่มจากคณะกรรมการและผู้บริหารเป็นประจำทุกปี
    และให้รายงานในกรณีที่มีการเปลี่ยนแปลงระหว่างปีด้วย

-   การสนับสนุนให้บริษัทฯ เป็นภาคีสมาชิกแนวร่วมปฏิบัติ (Collective Action Coalition)
    ของภาคเอกชนไทยในการต่อต้านการทุจริต หรือ CAC

คณะกรรมการบริษัทฯ ได้กำหนดนโยบายการกำกับดูแลกิจการที่ดีสำหรับบริษัทฯ รวมทั้ง
จรรยาบรรณและแนวปฏิบัติที่ดีในการดำเนินธุรกิจที่ยอมรับกันโดยทั่วไปในระดับสากล โดยจัดทำเป็น
คู่มือการกำกับดูแลกิจการที่ดีของบริษัทฯ พร้อมกับส่งมอบและดำเนินการรณรงค์ส่งเสริมให้กรรมการ
ผู้บริหาร และพนักงานบริษัทฯ ถือปฏิบัติอย่างเคร่งครัด ประกอบด้วย หลักสำคัญ 6 ประการ ดังนี้

1.  ความรับผิดชอบต่อการปฏิบัติหน้าที่ด้วยขีดความสามารถและประสิทธิภาพที่เพียงพอ
    (Responsibility)

2.  ความรับผิดชอบต่อการตัดสินใจและการกระทำของตนเอง
    สามารถชี้แจงและอธิบายการตัดสินใจนั้นได้ (Accountability)

3.  การปฏิบัติต่อผู้มีส่วนได้เสียอย่างเท่าเทียมกัน มีความเป็นธรรม และมีคำอธิบาย (Equitable
    Treatment)

4.  ความโปร่งใสในการดำเนินงานที่สามารถตรวจสอบได้
    และมีการเปิดเผยข้อมูลอย่างโปร่งใสแก่ผู้ที่เกี่ยวข้อง (Transparency)

5.  การมีวิสัยทัศน์ในการสร้างมูลค่าเพิ่มให้กับองค์กรในระยะยาว (Vision to Create Long
    Term Value)

6.  การมีจริยธรรมและจรรยาบรรณในการดำเนินธุรกิจ (Ethics)

โดยในปี 2555 บริษัทฯ
ได้จัดกิจกรรมเพื่อรณรงค์ส่งเสริมให้พนักงานปฏิบัติงานโดยยึดหลักการกำกับดูแลกิจการที่ดี ดังนี้

-   บริษัทฯ สนับสนุนให้พนักงานปฏิบัติงานบนพื้นฐานของความซื่อสัตย์สุจริต โปร่งใส
    และการต่อต้านการทุจริต ด้วยโครงการประกวดรางวัล “เพชรน้ำหนึ่ง (Diamond Award)”
    ประจำปี 2555
    ซึ่งสำนักตรวจสอบภายในเป็นผู้คัดเลือกจากหน่วยงานที่มีการกำกับดูแลด้านการควบคุมภายในดีเด่น
    มีความโปร่งใส และมุ่งเน้นการบรรลุวัตถุประสงค์ของงานอย่างมีประสิทธิภาพ

-   กิจกรรมพนักงาน IRPC CG Red Carpet จัดขึ้นเมื่อวันที่ 11 มิถุนายน 2555
    โดยให้พนักงานที่ทำชื่อเสียงให้องค์กรโดยได้รับรางวัลแขนงต่างๆ
    แสดงให้เพื่อนพนักงานเห็นว่าความสำเร็จที่ได้รับ ส่วนหนึ่งเกิดจากการนำหลัก CG ทั้ง 6
    ประการไปปรับใช้ในการปฏิบัติงานเพื่อเป็นแบบอย่างให้พนักงานอื่นๆนำไปปฏิบัติสรุปได้ว่าทีมพนักงาน
    จำนวน 6 ทีม ได้เสนอสูตรความสำเร็จ ดังนี้ ศักยภาพ + แรงบันดาลใจ + หลัก CG 6
    ประการ = ความสำเร็จ มีผู้บริหาร
    และพนักงานเข้าร่วมงานในห้องประชุมและถ่ายทอดสดทั่วทั้งบริษัทฯ โดยเปิดโอกาสให้
    พนักงานมีส่วนร่วมในการโหวตคัดเลือกทีมชนะเลิศในการนำเสนอผ่าน Intranet ซึ่งได้แก่ทีม
    Ultra High Molecular Weight (UHMW)

-   เข้าร่วมกิจกรรม PTT Group CG Day 2012 ซึ่งจัดเป็นประจำทุกปี
    เพื่อให้การกำกับดูแลกิจการที่ดีสอดคล้องไปในทิศทางเดียวกันทั้งกลุ่มบริษัท ปตท.

-   บริษัทฯ มีการรณรงค์สื่อสารและอบรมพนักงานในด้านการกำกับดูแลกิจการที่ดี
    และจริยธรรมตลอดทั้งปี โดยผ่านช่องทางต่างๆ อาทิ Intranet วารสารไออุ่น
    กิจกรรมที่จัดขึ้นโดยชมรมพุทธศาสนา เป็นต้น

ในการดำเนินงานด้านการกำกับดูแลกิจการที่ดีของบริษัทฯ
ยึดหลักการปฏิบัติตามหลักการกำกับดูแลกิจการที่ดีสำหรับบริษัทจดทะเบียน ปี 2549
ของตลาดหลักทรัพย์แห่งประเทศไทย (ตลท.) ผนวกกับหลักการที่ประกาศใหม่ในปี 2555
เท่าที่บริษัทฯสามารถดำเนินการได้ แบ่งเป็น 5 หมวด ดังนี้

หมวดที่ 1: สิทธิของผู้ถือหุ้น

บริษัทฯ ตระหนักถึงสิทธิของผู้ถือหุ้นที่พึงมีตามกฎหมาย ส่วนแบ่งในผลกำไรของบริษัทฯ
รวมถึงเรื่องสำคัญอื่นๆ ที่ผู้ถือหุ้นควรมีสิทธิในการตัดสินใจ ได้รับข้อมูลที่เพียงพอ รวดเร็ว ครบถ้วน
เข้าถึงได้สะดวก และมีช่องทางหลากหลาย จึงได้กำหนดนโยบายเรื่องสิทธิผู้ถือหุ้น
ส่งเสริมการใช้สิทธิ และไม่ละเมิดสิทธิของผู้ถือหุ้น ดังนี้

1. หลักการการจัดประชุมผู้ถือหุ้น

-   ส่งเสริมให้ผู้ถือหุ้นทุกกลุ่มเข้าร่วมการประชุมผู้ถือหุ้น ไม่ว่าจะเป็นผู้ถือหุ้นรายใหญ่ รายย่อย
    หรือนักลงทุนสถาบัน โดยกำหนดขั้นตอนและวิธีการมอบฉันทะและการลงมติที่ไม่ยุ่งยากแต่ถูกต้อง
    ครบถ้วนตามกฎหมาย อำนวยความสะดวกในการรับลงทะเบียน
    และลงคะแนนล่วงหน้าในวันประชุมได้

-   กำหนดให้มีการประชุมสามัญผู้ถือหุ้นเป็นประจำทุกปีภายใน 4
    เดือนนับแต่วันสิ้นรอบปีบัญชีของบริษัทฯ โดยในปี 2555
    บริษัทฯได้มีการประชุมสามัญผู้ถือหุ้นในวันที่ 5 เมษายน 2555 ณ
    ห้องบางกอกคอนเวนชั่นเซ็นเตอร์ ชั้น 5 โรงแรมเซ็นทารา แกรนด์ เซ็นทรัลพลาซ่า
    ลาดพร้าว ถนนพหลโยธิน เขตจตุจักร กรุงเทพฯ กำหนดวัน Record Date
    เพื่อสิทธิเข้าประชุมและรับเงินปันผลในวันที่ 5 มีนาคม 2555 โดยคณะกรรมการบริษัทฯ
    มีมติเรียกประชุมผู้ถือหุ้นในวันที่ 13 กุมภาพันธ์ 2555 ล่วงหน้าวัน Record Date ไม่น้อยกว่า
    14 วัน

ในกรณีจำเป็นเร่งด่วนและเป็นเรื่องสำคัญที่ต้องมีการเพิ่มวาระการประชุม บริษัทฯ
จะมีการแจ้งให้ผู้ถือหุ้นทราบเพื่อรักษาสิทธิหรือประโยชน์ของผู้ถือหุ้นและจะส่งหนังสือเชิญประชุมไม่น้อยกว่า
7
วันก่อนวันประชุมรวมทั้งจะเผยแพร่ข้อมูลประกอบวาระการประชุมผู้ถือหุ้นล่วงหน้าไว้ในเว็บไซต์ก่อนจัดส่งเอกสาร
โดยในปี 2555 ไม่มีการเพิ่มวาระการประชุม

-   ในระหว่างปี 2555 บริษัทฯ ไม่มีการเรียกประชุมวิสามัญผู้ถือหุ้น เนื่องจากไม่มีวาระพิเศษ
    หรือ ความจำเป็นเร่งด่วน
    หรือเรื่องที่จะต้องพิจารณาที่กระทบหรือเกี่ยวข้องกับผลประโยชน์ของผู้ถือหุ้นซึ่งจำเป็นต้องได้รับการอนุมัติจากผู้ถือหุ้น

2. การส่งหนังสือเชิญประชุมล่วงหน้า

-   บริษัทฯ ได้เผยแพร่ข้อมูลหนังสือเชิญประชุมภาษาไทยและภาษาอังกฤษ
    ระเบียบวาระการประชุมผู้ถือหุ้นพร้อมความเห็นของคณะกรรมการ หนังสือมอบฉันทะทุกแบบ
    ประกอบด้วยแบบ ก แบบ ข และแบบ ค ตามที่กฎหมายกำหนด
    ข้อมูลประกอบการพิจารณาระเบียบวาระผ่านทางเว็บไซต์ของบริษัทฯในวันที่ 2 มีนาคม 2555
    เป็นการล่วงหน้าเกินกว่า 30 วันก่อนวันประชุมผู้ถือหุ้น

-   บริษัทฯ จัดทำหนังสือเชิญประชุมสามัญผู้ถือหุ้นประจำปี
    โดยระบุสถานที่วันเวลาประชุมอย่างชัดเจนพร้อมทั้งรายละเอียดระเบียบวาระการประชุม
    ข้อมูลสำคัญและจำเป็นประกอบการพิจารณา เหตุผลและความเห็นของคณะกรรมการ
    รายงานการประชุมครั้งที่ผ่านมา รายงานประจำปี
    หนังสือมอบฉันทะและระบุวิธีการมอบฉันทะอย่างชัดเจน
    เอกสารที่ต้องใช้ประกอบการมอบฉันทะตามที่กฎหมายกำหนด
    และเอกสารประกอบการประชุมอื่นๆอย่างพอเพียงสำหรับผู้ถือหุ้นพิจารณาลงมติโดยจัดส่งให้ผู้ถือหุ้นล่วงหน้าในวันที่
    22 มีนาคม 2555 เป็นเวลาไม่น้อยกว่า 14
    วันก่อนวันประชุมผู้ถือหุ้นเพื่อให้ผู้ถือหุ้นได้รับข้อมูลข่าวสารอย่างถูกต้องครบถ้วนโปร่งใสเพื่อการตัดสินใจในการลงมติอย่างเพียงพอพร้อมทั้งประกาศลงในหนังสือพิมพ์ทั้งฉบับภาษาไทยและภาษาอังกฤษเป็นเวลา
    3 วันติดต่อกันในวันที่ 29-31 มีนาคม 2555
    เพื่อเป็นการบอกกล่าวการเรียกประชุมสามัญผู้ถือหุ้นเป็นการล่วงหน้าสำหรับให้ผู้ถือหุ้นเตรียมตัวมาร่วมประชุม

3. การอำนวยความสะดวกแก่ผู้ถือหุ้น

บริษัทฯ เลือกทำเลสถานที่จัดการประชุมที่สะดวกในการเดินทาง ที่ตั้งใกล้กับสำนักงานของบริษัทฯ
มีขนาดเพียงพอรองรับจำนวนผู้ถือหุ้นและอุปกรณ์อำนวยความสะดวกพร้อม อีกทั้ง
คำนึงถึงการอำนวยความสะดวกสำหรับผู้พิการที่มาร่วมประชุมโดยจัดเจ้าหน้าที่ต้อนรับอำนวยความสะดวก
และให้ข้อมูลผู้ถือหุ้นทุกรายในวันประชุมอย่างเท่าเทียมกัน
บริษัทฯเปิดให้ผู้ถือหุ้นตรวจเอกสารและลงทะเบียนก่อนเวลาประชุม 2
ชั่วโมงและได้นำระบบบาร์โค้ด (Bar Code) มาใช้ในการลงทะเบียนเพื่อความสะดวกและรวดเร็ว

4. การดำเนินการประชุมผู้ถือหุ้น

-   บริษัทฯไม่กระทำการใดๆ ที่มีลักษณะเป็นการจำกัดสิทธิในการเข้าร่วมประชุมของผู้ถือหุ้น
    ทุกคนย่อมมีสิทธิเข้าร่วมประชุมผู้ถือหุ้นตลอดระยะเวลาการประชุม

-   ก่อนเริ่มประชุม ประธานในที่ประชุมเป็นผู้ชี้แจงหลักเกณฑ์ที่เกี่ยวข้องกับการประชุมทั้งหมด อาทิ
    การออกเสียงลงคะแนน ถือว่า 1 หุ้นเท่ากับ 1 เสียง วิธีการลงคะแนนในบัตรลงคะแนน
    รวมทั้งวิธีการนับคะแนนเสียงของผู้ถือหุ้นที่จะลงมติในแต่ละวาระตามข้อบังคับของบริษัทฯ

-   ประธานเปิดโอกาสให้ผู้ถือหุ้นรายใหญ่และรายย่อยเป็นสักขีพยานในการนับคะแนนโดยการอาสาสมัคร
    โดยมีตัวแทนจากผู้ถือหุ้นรายใหญ่ 1 ราย คือนายฌานิน ตยัคคานนท์
    ผู้รับมอบฉันทะจากกองทุนบำเหน็จบำนาญข้าราชการ และตัวแทนจากผู้ถือหุ้นรายย่อย 1 ราย
    คือนายเวียงชัย แก้วสีดา เพื่อให้เกิดความโปร่งใสในการนับคะแนน

-   ผู้ถือหุ้นที่เข้าร่วมประชุมสามารถใช้สิทธิในการดูแลรักษาผลประโยชน์ของตนโดยการซักถามอย่างเพียงพอก่อนลงมติออกเสียงในที่ประชุม
    ผู้ถือหุ้นใช้สิทธิร่วมตัดสินใจในเรื่องที่สำคัญต่างๆที่อาจมีผลกระทบต่อบริษัทฯ เช่น การแต่งตั้ง
    หรือถอดถอนกรรมการ การแต่งตั้งผู้สอบบัญชีและกำหนดค่าสอบบัญชี การจัดสรรเงินปันผล
    และการอนุมัติรายการพิเศษ รวมทั้ง เปิดโอกาสให้แสดงความเห็นอย่างอิสระ
    ในการประชุมสามัญผู้ถือหุ้น ปี 2555 มีผู้ถือหุ้นซักถามและเสนอความเห็นรวม 11 ราย
    (สามารถดูรายละเอียดเพิ่มเติมได้ที่รายงานการประชุมสามัญผู้ถือหุ้นประจำปี 2555
    ได้ที่เว็บไซต์ http://www.irpc.co.th/other/ir_home_th.html)

ในปี 2555 มีกรรมการเข้าร่วมประชุมสามัญผู้ถือหุ้น จำนวน 14 ท่าน จาก 15 ท่าน คิดเป็นร้อยละ
93.33 ประธานกรรมการ ประธานคณะกรรมการชุดย่อยทุกชุด
รวมทั้งกรรมการผู้จัดการใหญ่เข้าร่วมประชุมทุกท่าน มีกรรมการที่ไม่มาประชุม 1 ท่าน
เนื่องจากลาป่วย และมีผู้บริหารระดับรองกรรมการผู้จัดการใหญ่เข้าร่วมประชุมครบทุกท่าน

นอกจากนั้น บริษัทฯ จัดให้มีที่ปรึกษากฎหมาย คือ นายมนตรี เจริญโฉม
ที่ปรึกษากฎหมายจากสำนักงานกฎหมายภุชงค์สกุลทนายความ เพื่อเตรียมชี้แจงข้อกฎหมาย
กรณีผู้ถือหุ้นสอบถาม

5. การดำเนินการหลังการประชุมผู้ถือหุ้น

บริษัทฯได้จัดทำและเผยแพร่รายงานการประชุมผู้ถือหุ้นแจ้งต่อตลาดหลักทรัพย์แห่งประเทศไทยในวันที่
19 เมษายน 2555 ภายใน 14
วันหลังวันประชุมโดยบันทึกรายละเอียดที่สำคัญในการประชุมอย่างครบถ้วนประกอบด้วย
รายงานการประชุม รายละเอียดการนับคะแนนเสียง
และข้อซักถามของผู้ถือหุ้นในแต่ละวาระอย่างชัดเจน
พร้อมทั้งเผยแพร่วีดิทัศน์การประชุมให้ผู้ถือหุ้นรับทราบบนเว็บไซต์บริษัทฯ
เพื่อให้ผู้ถือหุ้นได้รับทราบอย่างรวดเร็วและทั่วถึง รวมทั้งผู้สนใจอื่นๆ
ได้มีโอกาสรับทราบและศึกษาข้อมูลเกี่ยวกับบริษัทฯ ทั้งนี้ บริษัทฯ ได้จัดช่องทางสื่อสารกับผู้ถือหุ้น
หรือนักลงทุนทั่วไปสามารถติดต่อสอบถามข้อมูล ขอคำชี้แจง หรือแจ้งความต้องการของผู้ถือหุ้นมาได้ที่

-   ฝ่ายนักลงทุนสัมพันธ์

(1) โทรศัพท์: 02 649-7380

(2) ไปรษณีย์อิเล็กทรอนิกส์:ir@irpc.co.th

(3) โทรสาร: 02 649-7379

-   เลขานุการบริษัท

(1) ไปรษณีย์อิเล็กทรอนิกส์:cg@irpc.co.thหรือ

(2) เว็บไซต์ www.irpc.co.th ที่ลิงค์ “ติดต่อเลขานุการบริษัท”

หมวดที่ 2: การปฏิบัติต่อผู้ถือหุ้นอย่างเท่าเทียมกัน

บริษัทฯ ให้ความสำคัญกับผู้ถือหุ้นทุกรายอย่างเท่าเทียมกันและเป็นธรรมโดยในปี 2555
ได้ดำเนินการต่าง ๆ ดังต่อไปนี้

1. จัดให้มีกระบวนการประชุมผู้ถือหุ้นที่โปร่งใส
และมีประสิทธิภาพโดยดำเนินการประชุมผู้ถือหุ้นและพิจารณาลงคะแนนเสียงตามระเบียบวาระที่ได้แจ้งไว้ในหนังสือเชิญประชุม
และไม่มีการเพิ่มระเบียบวาระหรือข้อมูลสำคัญใดๆ ในที่ประชุม
เพื่อให้ผู้ถือหุ้นได้มีโอกาสศึกษาข้อมูลประกอบระเบียบวาระก่อนตัดสินใจ

2. ผู้ถือหุ้นที่ไม่สะดวกเข้าร่วมประชุมด้วยตนเองสามารถมอบฉันทะให้บุคคลใดๆ
เข้าประชุมและลงคะแนนเสียงแทนได้ และบริษัทฯ
ได้อำนวยความสะดวกให้กับผู้ถือหุ้นโดยเสนอชื่อกรรมการอิสระซึ่งเป็นผู้ไม่มีส่วนได้เสียในการประชุมครั้งนี้จำนวน
2 ท่านในหนังสือเชิญประชุม เพื่อให้ผู้ถือหุ้นเลือกมอบฉันทะ
พร้อมกำหนดรูปแบบการลงคะแนนและใบลงคะแนนให้ผู้ถือหุ้นสามารถลงคะแนนเสียงตามเจตนารมณ์ในแต่ละวาระได้อย่างสะดวก

3.
ผู้ถือหุ้นสามารถใช้บัตรลงคะแนนเสียงสำหรับทุกระเบียบวาระโดยจัดทำบัตรลงคะแนนแยกตามวาระ
สำหรับบัตรลงคะแนนในวาระแต่งตั้งกรรมการ ได้จัดทำแยกตามรายบุคคล
เพื่อให้ผู้ถือหุ้นสามารถลงคะแนนเลือกตั้งกรรมการเป็นรายบุคคลได้
และเก็บบัตรลงคะแนนไว้เป็นหลักฐานตรวจสอบได้ภายหลัง

4. บันทึกรายงานการประชุมอย่างครบถ้วน
และจัดส่งรายงานการประชุมให้แก่ตลาดหลักทรัพย์แห่งประเทศไทย
พร้อมทั้งได้เผยแพร่รายงานการประชุมฯ
และสื่อวีดิทัศน์บันทึกการประชุมไว้บนเว็บไซต์ของบริษัทฯเพื่อเป็นข้อมูลให้ผู้ถือหุ้นสามารถตรวจสอบและอ้างอิง
หรือขอแก้ไขรายงานการประชุม โดยเฉพาะในส่วนที่ตัวผู้ถือหุ้นเป็นผู้เสนอความเห็น
หากมีการบันทึกไม่ถูกต้องหรือไม่ชัดเจนในสาระสำคัญ

5. เพื่อให้ผู้ถือหุ้นมั่นใจได้ว่า กรรมการ ผู้บริหาร รวมถึงพนักงาน
และบุคคลภายในที่เกี่ยวข้องจะไม่นำข้อมูลภายในที่ยังไม่เปิดเผยต่อสาธารณชนไปใช้ประโยชน์ส่วนตน
คณะกรรมการได้กำหนด“แนวปฏิบัติที่ดีเกี่ยวกับการซื้อขายหลักทรัพย์”
ไว้ในนโยบายการกำกับดูแลกิจการที่ดีของบริษัทฯ
ซึ่งพนักงานทุกคนได้ลงนามรับทราบแนวปฏิบัติดังกล่าวแล้วเพื่อความเป็นธรรมต่อผู้ถือหุ้น

บริษัทฯ ได้แจ้งขอความร่วมมือกรรมการ ผู้บริหาร และบุคคลที่มีความเกี่ยวข้อง
งดการซื้อ/ขายหุ้นไออาร์พีซี ในช่วงระยะเวลา 45 วันนับแต่วันสิ้นสุดไตรมาส
รวมทั้งงดการซื้อ/ขายหุ้นไออาร์พีซี เป็นเวลา 2 วันทำการ
หลังการเปิดเผยงบการเงินต่อตลาดหลักทรัพย์แห่งประเทศไทยแล้ว
เพื่อมิให้นำข้อมูลภายในที่เป็นสาระสำคัญต่อการเปลี่ยนแปลงราคาหุ้นของบริษัทฯและยังไม่ได้เปิดเผยแก่สาธารณชน
ไปใช้กระทำการใดๆ ซึ่งเป็นการขัดต่อมาตรา 241 ตามพระราชบัญญัติหลักทรัพย์และตลาดหลักทรัพย์
พ.ศ. 2535
รวมทั้งกรรมการและผู้บริหารจะต้องรายงานการถือครองหลักทรัพย์ต่อสำนักงานคณะกรรมการกำกับหลักทรัพย์และตลาดหลักทรัพย์เมื่อเข้ารับตำแหน่งครั้งแรกและรายงานภายใน
3 วันทำการทุกครั้งหลังจากมีการซื้อ ขาย โอน หรือรับโอนหลักทรัพย์

6. อำนวยความสะดวกให้ผู้ถือหุ้นทุกราย ทุกกลุ่มอย่างเท่าเทียมกันและเป็นธรรม
โดยไม่มีการจำกัดเพศ เชื้อชาติ ศาสนา หรือปริมาณการถือหุ้น ไม่ว่าจะเป็นผู้ถือหุ้นรายใหญ่
หรือรายย่อย ให้สามารถเข้าถึงข้อมูลของบริษัทฯ ผ่านระบบของตลาดหลักทรัพย์
และเผยแพร่บนเว็บไซต์บริษัทฯ www.irpc.co.th เป็นภาษาไทยและภาษาอังกฤษ

7. ในการประชุมสามัญผู้ถือหุ้นปี 2555
เปิดโอกาสให้ผู้ถือรายเดียวหรือหลายรายถือหุ้นรวมกันไม่น้อยกว่าร้อยละ 5
ใช้สิทธิเสนอระเบียบวาระการประชุมผู้ถือหุ้นล่วงหน้าผ่านทางไปรษณีย์ โทรสาร
หรือเว็บไซต์ของบริษัทฯ เป็นการล่วงหน้านับตั้งแต่วันที่ 1-31 ธันวาคม 2554
โดยได้เผยแพร่หลักเกณฑ์การใช้สิทธิดังกล่าวผ่านระบบของตลาดหลักทรัพย์
และทางเว็บไซต์ของบริษัทฯ ซึ่งปรากฎว่าไม่มีผู้ถือหุ้นเสนอวาระการประชุม
(ปัจจุบันเปลี่ยนเกณฑ์เป็นไม่น้อยกว่าร้อยละ 4)

หมวดที่ 3: บทบาทของผู้มีส่วนได้เสีย

บริษัทฯ มุ่งมั่นดำเนินการในการส่งเสริมการพัฒนาอย่างยั่งยืนตลอดทั้งห่วงโซ่อุปทาน
โดยคำนึงถึงความต้องการผู้มีส่วนได้เสียแต่ละกลุ่มและมีความตั้งใจที่จะตอบสนองประโยชน์สูงสุดให้กับผู้มีส่วนได้เสียทุกกลุ่มอย่างเหมาะสมและเป็นธรรมเพื่อการเจริญเติบโตก้าวหน้าไปพร้อมกันอย่างยั่งยืน
โดยเริ่มจากการวางแผนดำเนินงานที่คำนึงถึงการสร้างมูลค่าเพิ่มให้องค์กรและผู้มีส่วนได้เสียไปพร้อมกัน
ตัวอย่างเช่น โครงการผลิตพลังไอน้ำและไฟฟ้าร่วม (Combined Heat and Power : CHP)
โดยใช้ก๊าซธรรมชาติเป็นเชื้อเพลิงแทนการใช้น้ำมันเตา
ซึ่งช่วยลดการปลดปล่อยก๊าซคาร์บอนไดออกไซด์ออกสู่ชั้นบรรยากาศได้ถึง 260,000
ตันคาร์บอนไดออกไซด์เทียบเท่าต่อปี
นอกจากนั้นยังสนับสนุนให้พนักงานมีส่วนร่วมในการดูแลผู้มีส่วนได้เสีย
และในทางกลับกันก็เปิดโอกาสให้ผู้มีส่วนได้เสียมีบทบาทในการสร้างการเจริญเติบโตให้องค์กรด้วย
อาทิ ข้อเสนอแนะจากผู้ถือหุ้น ความเห็นของลูกค้า สื่อมวลชน หรือสถาบันการเงิน เป็นต้น

ผู้ถือหุ้น: บริษัทฯ มุ่งมั่นที่จะสร้างมูลค่าเพิ่มแก่ผู้ถือหุ้น
และสร้างผลตอบแทนการลงทุนให้เป็นที่พึงพอใจสูงสุด บริษัทฯ ให้ความสำคัญกับนักลงทุน
ทั้งนักลงทุนทั่วไปและนักลงทุนสถาบัน ทั้งในประเทศและต่างประเทศ
ควบคู่ไปกับการสร้างความเชื่อมั่นและความไว้วางใจ โดยจัดให้มีระบบการควบคุมภายใน
ระบบบัญชีและการตรวจสอบที่เคร่งครัด
เตรียมการจัดประชุมผู้ถือหุ้นอย่างถูกกฎหมายและหลักการกำกับดูแลกิจการที่ดี
โดยผลคะแนนคุณภาพการจัดประชุมสามัญประจำปี 2555 อยู่ที่ 96/100 คะแนน
และการประเมินความพึงพอใจของผู้ถือหุ้นด้วยแบบสอบถามของบริษัทฯ อยู่ในระดับ 4.01/5

บริษัทฯ มีการสื่อสารกับนักลงทุนสถาบันตลอดทั้งปี ผ่านช่องทางต่างๆ ได้แก่ Roadshow
ทั้งในและต่างประเทศ
การจัดประชุมร่วมกับผู้บริหารของบริษัทตามการนัดหมายของนักลงทุนและนักวิเคราะห์ (Company
Visit) และการประชุมนักวิเคราะห์ (Analyst Meeting) รายไตรมาส
รวมทั้งเผยแพร่ข่าวสารเกี่ยวกับการลงทุนและความก้าวหน้าทางธุรกิจ
และการประเมินผลการดำเนินงานด้านการกำกับดูแลกิจการที่ดีของบริษัทฯ
ให้นักลงทุนทั่วไปรับทราบและตัดสินใจในการเลือกลงทุนผ่านสื่อมวลชน

ลูกค้า / ผู้บริโภค: บริษัทฯ มุ่งมั่นพัฒนาสินค้าและบริการให้ดียิ่งขึ้นอย่างต่อเนื่อง
วางระบบการซื้อขาย และการให้บริการรวดเร็ว เชื่อถือได้
เพื่อปกป้องประโยชน์และความเสี่ยงการดำเนินธุรกิจของลูกค้า
และไม่กระทำการใดอันเป็นการเอาเปรียบผู้บริโภคภายใต้กฎหมายคุ้มครองผู้บริโภคและกฎหมายป้องกันการผูกขาดทางการค้า
และยังสร้างสรรค์นวัตกรรมที่พัฒนาคุณภาพผลิตภัณฑ์เพื่อคุณภาพชีวิตของผู้บริโภคและเป็นมิตรกับสิ่งแวดล้อม
คำนึงถึงความปลอดภัยทางด้านสุขภาพจากการใช้งานผลิตภัณฑ์
รวมถึงสร้างความพึงพอใจให้แก่ลูกค้าด้วยการดูแลเอาใจใส่ในคุณภาพสินค้าและบริการทั้งก่อนและหลังการขาย
อำนวยความสะดวกในการทำธุรกรรมให้กับลูกค้า ประหยัดเวลา
ลดความผิดพลาดในการจัดการด้านเอกสาร และทันต่อภาวะความผันผวนของตลาด บริษัทฯ
จัดให้มีการพบปะแลกเปลี่ยนความคิดเห็นกับลูกค้า อบรมสัมนา
ดูงานและพัฒนาผลิตภัณฑ์ในปี 2555 บริษัทฯ จัดการสัมมนา Petrochemical Forum 2012
เพื่อเป็นเวทีให้ความรู้และแลกเปลี่ยนความคิดเห็นของผู้ทรงคุณวุฒิในแวดวงปิโตรเคมีของประเทศ
สำหรับให้ลูกค้าและผู้ที่อยู่ในแวดวงปิโตรเคมีจำนวนประมาณ 600 คน บริษัทฯ
มีการประเมินความพึงพอใจของลูกค้าสายงานปิโตรเคมีและสายงานปิโตรเลียมอยู่ในระดับดี คือ
ร้อยละ 80 และร้อยละ 94.14 ตามลำดับ

คู่ค้า: บริษัทฯ ยึดถือจรรยาบรรณในการดำเนินธุรกิจกับคู่ค้า คู่สัญญาอย่างโปร่งใส ตรวจสอบได้
มีการคัดเลือกคู่ค้าที่มีการดำเนินงานที่โปร่งใส เป็นธรรม มีการประสานประโยชน์ของบริษัทฯ
และคู่สัญญาอย่างเป็นธรรม
ข้อตกลงหรือสัญญาต้องตั้งอยู่บนความยุติธรรมและมุ่งสู่ความสำเร็จในการทำธุรกิจร่วมกันบนสัมพันธภาพที่ดีอย่างต่อเนื่องและยาวนาน
โดยบริษัทฯ กำหนด “จรรยาบรรณว่าด้วยการจัดซื้อจัดหาพัสดุของบริษัท”
เพื่อให้พนักงานที่ปฏิบัติงานในการจัดซื้อจัดหาพัสดุของบริษัทฯ ยึดเป็นหลักปฏิบัติงานด้วยความซื่อสัตย์
สุจริต และโปร่งใสสำหรับฝ่ายจัดซื้อจัดหา ผลคะแนนการประเมินความพึงพอใจของคู่ค้าบริษัทฯ
อยู่ในระดับร้อยละ 83

คู่แข่ง: บริษัทฯ ยึดหลักการดำเนินธุรกิจอย่างเสรีและส่งเสริมการค้าเสรี
ประพฤติตามกรอบกติกาการแข่งขันที่ดีอย่างยุติธรรม มีจรรยาบรรณ และอยู่ในกรอบกฎหมาย
และจรรยาบรรณทางธุรกิจ ไม่แสวงหาข้อมูลที่เป็นความลับของคู่แข่งทางการค้าด้วยวิธีการที่ไม่สุจริต
โดยในระยะเวลาที่ผ่านมา บริษัทฯ ไม่เคยมีข้อพิพาทใดๆ ในเรื่องที่เกี่ยวข้องกับคู่แข่งทางการค้า

เจ้าหนี้ : บริษัทฯ ปฏิบัติตามพันธสัญญาที่มีต่อเจ้าหนี้การค้าและสถาบันการเงินอย่างสุจริต
และเคร่งครัด ปฏิบัติหน้าที่อันพึงมีต่อเจ้าหนี้ทุกรายตามเงื่อนไขข้อกำหนดของสัญญา
ตลอดจนไม่ปกปิดข้อมูลหรือข้อเท็จจริง อันจะทำให้เจ้าหนี้เกิดความเสียหาย
และหากมีเหตุอันจะทำให้ไม่สามารถปฏิบัติตามข้อผูกพันในสัญญา บริษัทฯ
จะแจ้งเจ้าหนี้ล่วงหน้าเพื่อหาแนวทางแก้ไขปัญหาดังกล่าวร่วมกัน

พนักงาน: บริษัทฯ ตระหนักดีว่า “พนักงาน” เป็นปัจจัยสำคัญแห่งความก้าวหน้า บริษัทฯ
จึงมุ่งพัฒนาให้พนักงานเจริญก้าวหน้าและเติบโตโดยมีการกำหนดแนวทางการพัฒนาสายอาชีพของพนักงานอย่างเป็นรูปธรรม
เพื่อให้พนักงานทุกคนมีโอกาสพัฒนาความรู้ความสามารถและศักยภาพให้เพิ่มขึ้นและสามารถปรับตัวทันต่อการเปลี่ยนแปลงทางธุรกิจที่มีความผันผวนและการแข่งขันที่เพิ่มขึ้นได้
ในปี 2555 พนักงานมีการอบรมเฉลี่ยคนละ 43 ชั่วโมง
เปิดโอกาสให้พนักงานปฏิบัติงานในตำแหน่งต่างๆ
ได้อย่างเท่าเทียมกันและเป็นธรรมโดยไม่มีการเลือกปฏิบัติไม่ว่าจะเป็นเรื่องเพศ อายุ ศาสนา
หรือการทุพพลภาพ บริษัทฯ กำหนดค่าตอบแทน สวัสดิการ
และสิทธิประโยชน์ที่เหมาะสมสามารถเทียบเคียงได้กับบริษัทชั้นนำในอุตสาหกรรมเดียวกันเพื่อรักษา
และกระตุ้นให้บุคลากรของบริษัทฯ มีแรงจูงใจในการทำงาน บริษัทฯ
มีนโยบายเป็นองค์กรแห่งการเรียนรู้
และสนับสนุนให้มีการคิดค้นนวัตกรรมที่ก่อให้เกิดมูลค่าเพิ่มแก่ธุรกิจ สังคม และสิ่งแวดล้อม
รวมทั้งให้ทุนการศึกษาแก่พนักงานเพื่อพัฒนาและเพิ่มศักยภาพของบุคลากรของบริษัทฯ
ทั้งทุนการศึกษาในต่างประเทศและในประเทศ

นอกจากนั้นยังแสวงหาโอกาสให้พนักงานได้เพิ่มพูนประสบการณ์ ความรู้ความสามารถ
และมุมมองที่เป็นสากล โดยปฏิบัติงานกับบริษัทชั้นนำของโลก และสามารถสร้างรายได้ให้แก่บริษัทฯ
ในโครงการ I’M ACE ซึ่งเป็นโครงการหนึ่งที่ตอบสนองแนวทาง CSV (Creating Shared
Value) ของบริษัทฯ อย่างชัดเจน ในปี 2555 บริษัทฯ ส่งวิศวกร 11 คน
ไปรับจ้างงานก่อสร้างโรงงานปิโตรเคมีของบริษัท Samsung Engineering Co., Ltd.
ที่ประเทศสหรัฐอาหรับเอมิเรตส์

บริษัทฯ จัดประกวดรางวัลพนักงานที่มีพฤติกรรมดีเด่นเป็นประจำทุกปี (Presidential Awards)
เพื่อเชิดชูเกียรติพนักงานหรือทีมงานที่ทุ่มเทความรู้ความสามารถให้องค์กร
มีความประพฤติปฏิบัติตนเป็นแบบอย่างที่ดีอุทิศตนต่อสาธารณชนหรือชุมชนรวมถึงการพัฒนาสังคมและสิ่งแวดล้อม
โดยแบ่งออกเป็น 4 ประเภท ได้แก่

1. พนักงานดีเด่นด้านพฤติกรรมยอดเยี่ยม

2. พนักงาน/ทีมงานดีเด่นด้านสร้างมูลค่าเพิ่มให้กับองค์กร

3. พนักงาน/ทีมงานดีเด่นด้านความปลอดภัย

4. พนักงาน/ทีมงานดีเด่นด้านการมีปฏิสัมพันธ์ดีเลิศกับชุมชนภายนอก

นอกจากนี้ บริษัทฯ ยังให้ความสำคัญกับการสื่อความข้อมูลต่างๆ เกี่ยวกับการดำเนินงานของบริษัทฯ
อย่างทั่วถึง และเปิดโอกาสให้พนักงานมีช่องทางในการเสนอข้อคิดเห็นต่อผู้บริหารโดยตรง เช่น

-   กรรมการผู้จัดการใหญ่พบพนักงาน เพื่อสื่อความกับพนักงานทุกคนอย่างใกล้ชิด ในปี 2555
    มีการจัดประชุมทั้งหมด 3 ครั้ง

-   คณะกรรมการตัวแทนนายจ้าง
    แต่งตั้งขึ้นเพื่อเป็นตัวแทนของฝ่ายจัดการในการประสานงานกับตัวแทนพนักงานเพื่อร่วมหารือด้านจัดสวัสดิการ
    ปรับปรุงระเบียบข้อบังคับในการทำงานอันเป็นประโยชน์แก่พนักงาน

-   สนับสนุนแรงงานสัมพันธ์ขององค์กร
    สถานที่ทำการสหภาพแรงงานรวมถึงงบประมาณในการจัดกิจกรรมต่างๆ ของสหภาพ

บริษัทฯ คำนึงถึงสวัสดิภาพของพนักงานจึงจัดให้มีอุปกรณ์ เครื่องมือเครื่องใช้
และเครื่องอำนวยความสะดวกในการทำงาน และสร้างสิ่งแวดล้อมในการทำงานที่ดี
มีการกำหนดมาตรฐานความปลอดภัย อาชีวอนามัยและสร้างวินัยในการทำงาน เช่น
การอบรมเรื่องกิจกรรมคุณภาพ ความปลอดภัย และอาชีวอนามัย กิจกรรม 5ส
และสภาพแวดล้อมในการทำงาน การจัดวัน
Big Cleaning Day การจัดซ้อมหนีไฟและระบบป้องกันภัยประจำปี
การจัดทำแผนฉุกเฉินสำหรับพนักงาน เป็นต้น นอกจากนี้
พนักงานทุกระดับยังได้รับการดูแลเอาใจใส่อย่างทั่วถึงมีการตรวจสุขภาพประจำปีสำหรับพนักงานทุกคน
และตรวจโรคพิเศษตามปัจจัยเสี่ยง หรือตามสภาพการทำงานแต่ละพื้นที่อย่างทั่วถึง รวมทั้งบริษัทฯ
ยังจัดให้มีการประกันชีวิตและอุบัติเหตุ และแผนชดเชยของบริษัทที่เหมาะสมเพื่อเป็นการเยียวยา
ชดใช้ หรือทดแทน ในกรณีที่มีเหตุจำเป็นต้องให้บุคลากรยุติสถานภาพการเป็นพนักงานของบริษัทฯ
และมีกองทุนสำรองเลี้ยงชีพซึ่งบริษัทฯ สมทบให้พนักงานในอัตราก้าวหน้าตามอายุงานของพนักงาน
เพื่อสร้างหลักประกันคุณภาพชีวิตที่ดีหลังสิ้นสุดการทำงาน

สังคมและชุมชน : บริษัทฯ บูรณาการงานด้านความรับผิดชอบต่อสังคมไว้ในภารกิจและกิจกรรมหลักๆ
ของบริษัทฯ เพื่อให้เกิดประโยชน์ต่อบริษัทฯ และผู้มีส่วนได้เสียไปพร้อมกัน
นอกจากนั้นยังมีหน่วยงานกิจการเพื่อสังคมทำหน้าที่รับผิดชอบงานด้านชุมชน สังคม และสิ่งแวดล้อม
จัดการให้ความช่วยเหลือสนับสนุนและเสริมสร้างคุณภาพชีวิต
พัฒนางาน/โครงการเพื่อประโยชน์สุขให้สังคมโดยเฉพาะชุมชนรอบโรงงาน
ลดผลกระทบจากการผลิตให้น้อยที่สุด และสร้างความเข้าใจร่วมกันภายใต้ปรัชญา Care Share
Respect โดยกำหนดเป้าหมายไว้อย่างชัดเจน
และจัดทำแผนงานทั้งระยะสั้นและระยะยาวสำหรับกิจกรรมเพื่อสังคมและสิ่งแวดล้อม
ประกอบด้วยมิติหลักๆ รวม 4 ด้าน คือ ด้านสิ่งแวดล้อม ด้านวัฒนธรรมและศาสนา ด้านการศึกษา
ด้านการพัฒนาชุมชนและคุณภาพชีวิต และร่วมกับภาครัฐในการรณรงค์ต่อต้านยาเสพติดในโครงการ
To Be No.1

สิ่งแวดล้อมและความปลอดภัย: บริษัทฯ ได้กำหนด “นโยบายความรับผิดชอบต่อสังคม
และสิ่งแวดล้อม”
โดยมุ่งเน้นพัฒนาการเจริญเติบโตของบริษัทฯควบคู่ไปกับการพัฒนาคุณภาพชีวิตของคนในสังคม
และสภาวะแวดล้อมที่สะอาดปลอดภัย ทั้งยังแต่งตั้ง “กลุ่มยุทธศาสตร์ในการดำเนินธุรกิจ” 3 ด้าน
ได้แก่ (1) ความเข้มแข็งเติบโตทางธุรกิจ (Economy) (2)
สังคมและการมีส่วนร่วมของผู้มีส่วนได้เสีย (Social) และ (3) เสริมสร้างสมดุลสิ่งแวดล้อม
(Environment) โดยมีวัตถุประสงค์เพื่อให้เกิดบูรณาการการจัดการด้านธุรกิจ สิ่งแวดล้อม ชุมชน
และสังคม
เพื่อประสิทธิภาพสูงสุดโดยมีผู้บริหารระดับรองกรรมการผู้จัดการใหญ่เป็นหัวหน้ากลุ่มยุทธศาสตร์
แสดงให้เห็นถึงการให้ความสำคัญในเรื่องดังกล่าวอย่างจริงจัง

นอกจากการปฏิบัติตนตามกฏหมายกำหนดแล้ว บริษัทฯ
ยังมีแนวปฏิบัติด้านความปลอดภัยในการทำงานที่เข้มงวด มีแผนปฏิบัติการป้องกัน
ควบคุมดูแลการผลิตไม่ให้เกิดผลกระทบต่อสิ่งแวดล้อม
และมาตรการรักษาความปลอดภัยของสถานประกอบการและสังคม
มีการวางแผนและซักซ้อมแก้ไขกรณีเกิดอุบัติเหตุเป็นประจำตามมาตรฐานสากลดำเนินการจัดอบรมพนักงาน
และพนักงานของผู้รับจ้างงานของบริษัทฯ ด้านความปลอดภัย
การจัดทำแผนระยะยาวด้านการปฏิบัติการที่เป็นเลิศเพื่อให้การใช้พลังงาน ทรัพยากร
และการใช้ของเสียอย่างมีประสิทธิภาพ และยังส่งเสริมกิจกรรมเพิ่มผลผลิต
และกิจกรรมข้อเสนอแนะของพนักงาน พร้อมทั้งนำข้อเสนอแนะมาใช้ปฏิบัติให้เกิดประโยชน์ โดยปี
2555 มีการกำหนดเกณฑ์การประเมินผลด้านการเพิ่มผลผลิตของพนักงานประจำปี

บริษัทฯ ให้ความสำคัญกับระบบการร้องเรียนของชุมชนเพื่อให้มีความพร้อมในการชี้แจง
ทำความเข้าใจ ให้ข้อมูลที่ถูกต้องแก่ชุมชน อย่างทันท่วงที
เป็นการขจัดปัญหาความขัดแย้งกับชุมชนที่อาจเกิดจากความเข้าใจผิด นอกจากนี้ บริษัทฯ ยังรณรงค์
สนับสนุน ชักชวนให้ชุมชน โดยเฉพาะเยาวชนเข้าร่วมกิจกรรมในการดูแลรักษาสิ่งแวดล้อม
เพื่อประโยชน์ในการวางรากฐานคุณภาพชุมชนและการอยู่ร่วมกันในสังคมอย่างมีความสุข
(รายละเอียดในหมวดการจัดการด้านคุณภาพ ความปลอดภัย อาชีวอนามัยและสิ่งแวดล้อม)
นอกจากนี้ บริษัทฯ
ได้สร้างการมีส่วนร่วมในการอนุรักษ์สิ่งแวดล้อมและสร้างสังคมที่มีความสุขไปยังกลุ่มผู้ถือหุ้น
ด้วยการจัดประกวดโครงการ ผู้ถือหุ้นไออาร์พีซีร่วมระบายสีเขียวให้สังคมไทย
โดยเชิญให้เสนอโครงการที่เป็นประโยชน์ต่อสังคมและสิ่งแวดล้อมซึ่งบริษัทฯ
จะได้นำไปพัฒนาต่อให้เหมาะสมกับสภาพสังคมต่อไป

หน่วยงานราชการและองค์กรที่เกี่ยวข้อง : บริษัทฯ
ถือปฏิบัติอย่างเคร่งครัดต่อกฎหมายที่เกี่ยวข้องในด้านต่างๆ ทั้งคุณภาพชีวิต สิ่งแวดล้อม
ความปลอดภัย แรงงาน การจัดการด้านบัญชีและภาษีอากร รวมทั้งประกาศต่างๆ
ทางราชการที่เกี่ยวข้องกับการดำเนินธุรกิจของบริษัทฯ
และยังให้ความร่วมมือในการสนับสนุนกิจกรรมต่างๆ ของส่วนราชการและองค์กรอิสระ อาทิ
การจัดสัมมนาหอการค้าแห่งประเทศไทย
เข้าร่วมเสนอความเห็นในฐานะผู้ประกอบการธุรกิจปิโตรเลียม โรงกลั่น และปิโตรเคมี
เพื่อประโยชน์ต่อส่วนราชการเพื่อนำไปปรับปรุงกฎ ระเบียบ การบริหารจัดการ
เพื่อเพิ่มประสิทธิภาพของภาคอุตสาหกรรมโดยรวมของประเทศ
การเข้าร่วมรับฟังและเสนอความเห็นกับตลาดหลักทรัพย์แห่งประเทศไทย
สำนักงานกำกับหลักทรัพย์และตลาดหลักทรัพย์ และสมาคมส่งเสริมสถาบันกรรมการบริษัทไทย
ชมรมเลขานุการบริษัท อาทิ เรื่องการปฏิบัติตามแนวทาง ASEAN CG SCORECARD
เรื่องแนวปฏิบัติด้านความรับผิดชอบต่อสังคม เป็นต้น และสนับสนุนให้หน่วยงานในบริษัทฯ
และพนักงานมีส่วนร่วมในการพัฒนานวัตกรรม
ส่งผลงานที่เพิ่มคุณค่าและเป็นประโยชน์ต่ออุตสาหกรรมปิโตรเคมีเข้าร่วมประกวดกับสถาบันต่างๆ

การเคารพลิขสิทธิ์ และทรัพย์สินทางปัญญา

บริษัทฯ เคารพในลิขสิทธิ์ และทรัพย์สินทางปัญญาของผู้อื่น จึงได้รณรงค์ ส่งเสริม
และสร้างจิตสำนึกให้พนักงานปฏิบัติตาม พระราชบัญญัติลิขสิทธิ์ พ.ศ. 2537 อย่างเคร่งครัด
โดยไม่อนุญาตให้พนักงานใช้โปรแกรม หรือ ซอฟต์แวร์ผิดกฎหมาย ตลอดจนประกาศนโยบาย
“กำหนดหลักเกณฑ์การใช้เครื่องคอมพิวเตอร์และระบบเครือข่ายของบริษัทฯ” เพื่อให้ผู้บริหาร
และพนักงานถือปฏิบัติพร้อมกับมีการทบทวนมาตรการ และตรวจสอบเป็นระยะๆ
อย่างจริงจังเพื่อให้มั่นใจว่าบริษัทฯ และพนักงานไม่กระทำละเมิดสิทธิของผู้อื่น

การเคารพกฎหมายและหลักสิทธิมนุษยชนสากล

กรรมการผู้บริหารและพนักงานทุกคนต้องเคารพกฎหมาย ขนบธรรมเนียมประเพณี
และวัฒนธรรมที่แตกต่าง และเคารพหลักสิทธิมนุษยชนสากลอย่างเคร่งครัด
และไม่สนับสนุนกิจการที่ละเมิดหลักสิทธิมนุษยชนสากลโดยบริษัทฯ ได้เข้าร่วมเป็นภาคีสมาชิก UN
Global Compact ซึ่งมีบทบัญญัติว่าด้วยเรื่องสิทธิมนุษยชน บริษัทฯ
ได้รายงานความก้าวหน้าการดำเนินการตามพันธะสัญญา (Communication On Progress)
บนเว็บไซต์ UNGC เมื่อวันที่ 12 กันยายน 2555 และเผยแพร่ให้พนักงานทุกคนทราบและถือปฏิบัติ

การแจ้งเบาะแสและข้อร้องเรียน

บริษัทฯ ได้จัดให้มีช่องทางแจ้งเบาะแส
หรือข้อร้องเรียนใดที่แสดงว่าผู้มีส่วนได้เสียได้รับผลกระทบหรือมีความเสี่ยงที่จะได้รับผลกระทบอันจะก่อให้เกิดความเสียหายจากการดำเนินงานของบริษัทฯ
หรือการปฏิบัติของพนักงานของบริษัทเกี่ยวกับกระบวนการ หรือการกระทำที่ผิดกฎหมาย การทุจริต
การฉ้อฉล การปฏิบัติอย่างไม่เท่าเทียมกัน
การกระทำที่ขาดความรอบคอบและขาดความระมัดระวังตามที่ควร
โดยการยื่นเรื่องตรงส่งทางไปรษณีย์ ถึง

ประธานคณะกรรมการตรวจสอบ หรือ ผู้จัดการสำนักตรวจสอบภายใน

บริษัท ไออาร์พีซี จำกัด (มหาชน)

ชั้น 6 ศูนย์เอนเนอร์ยี่คอมเพล็กซ์ อาคาร บี

เลขที่ 555/2 ถนนวิภาวดีรังสิต แขวงจตุจักร เขตจตุจักรกรุงเทพมหานคร 10900

โทรศัพท์ 02 649-7000 โทรสาร 02 649-7982

นอกจากนี้ ผู้ถือหุ้นสามารถติดต่อประธานคณะกรรมการตรวจสอบ ได้ที่ลิงค์
“ติดต่อประธานคณะกรรมการตรวจสอบ”บนเว็บไซต์ www.irpc.co.th

เมื่อบริษัทฯได้รับเบาะแสหรือข้อร้องเรียนต่างๆ
สำนักตรวจสอบภายในจะดำเนินการลงทะเบียนรับข้อร้องเรียนพิจารณาสาระสำคัญของข้อร้องเรียน
ทำการสอบข้อเท็จจริง
หากปรากฏผลว่าอาจมีกรณีการทุจริตรวมอยู่ด้วยจะจัดตั้งคณะกรรมการสอบสวนเรื่องร้องเรียน
(“คณะกรรมการสอบสวนฯ”) โดยมีตัวแทนของหน่วยงานที่เกี่ยวข้องเข้าร่วมเป็นกรรมการ
ถ้าการสอบสวนเรื่องร้องเรียนปรากฏผลว่าไม่มีความผิด
คณะกรรมการสอบสวนฯจะดำเนินการปิดเรื่องร้องเรียนตามขั้นตอน
ถ้าการสอบสวนเรื่องร้องเรียนปรากฏผลว่ามีความผิด
คณะกรรมการสอบสวนฯจะดำเนินการทางวินัยหรือดำเนินการทางกฎหมายแล้วแต่กรณี
จากนั้นจะสรุปเรื่องร้องเรียนรายงานและขออนุมัติกรรมการผู้จัดการใหญ่ดำเนินการทางกฎหมาย
ด้านวินัย การชดเชยเยียวยาผู้เสียหาย หรือการฟื้นฟูสภาพการเสียหายแล้วแต่กรณี
เมื่อกรรมการผู้จัดการใหญ่อนุมัติให้ดำเนินการจะแจ้งเรื่องให้ผู้ร้องเรียนทราบและแจ้งหน่วยงานที่เกี่ยวข้องดำเนินการชดเชยเยียวยาผู้เสียหายฟื้นฟูสภาพความเสียหายให้กลับสู่ภาวะปกติ
โดยสำนักตรวจสอบภายในจะสรุปผลเพื่อรายงานต่อคณะกรรมการตรวจสอบกรรมการผู้จัดการใหญ่
และผู้บริหารที่เกี่ยวข้องต่อไป
โดยปกปิดชื่อผู้ร้องเรียนไว้เพื่อป้องกันความขัดแย้งและปัญหาที่อาจจะเกิดขึ้นกับผู้ร้องเรียนหรือผู้แจ้งเบาะแส

หมวดที่ 4: การเปิดเผยข้อมูลและความโปร่งใส

บริษัทฯ มุ่งมั่นดำเนินธุรกิจด้วยความโปร่งใส จึงให้ความสำคัญกับการเปิดเผยข้อมูลเป็นอย่างมาก
ทั้งที่เป็นสารสนเทศทางการเงิน
และที่ไม่ใช่ทางการเงินให้แก่ผู้มีส่วนได้เสียทุกกลุ่มตามความเหมาะสมอย่างเพียงพอทั่วถึง ครบถ้วน
โปร่งใส ชัดเจนถูกต้องเชื่อถือได้และตรงตามกำหนดเวลา
นำเสนอด้วยรูปแบบและภาษาที่กระชับเข้าใจง่าย
เพื่อให้ผู้มีส่วนได้เสียได้ใช้ประกอบการตัดสินใจได้อย่างมีประสิทธิภาพ
การเปิดเผยข้อมูลอย่างโปร่งใสถือเป็นปัจจัยสำคัญในการสร้างความเชื่อมั่นแก่นักลงทุน
แสดงถึงความซื่อสัตย์สุจริตในการดำเนินงานและเป็นกลไกในการตรวจสอบการดำเนินงานของบริษัทฯ
รวมทั้งให้ผู้มีส่วนได้เสียทุกฝ่ายเกิดความมั่นใจ ตามแนวทาง ดังนี้

-   มีการทำรายงานทางการเงินและรายงานการตรวจสอบบัญชีของผู้สอบบัญชีพร้อมทั้งรายงานประจำปีของคณะกรรมการเสนอต่อที่ประชุมผู้ถือหุ้นในการประชุมสามัญประจำปีเพื่อพิจารณาอนุมัติในรายงานประจำปี
    แบบแสดงรายการข้อมูลประจำปี (แบบ 56-1) รวมทั้งเผยแพร่ไว้ในเว็บไซต์ของบริษัทฯ
    ซึ่งได้มีการปรับปรุงข้อมูลให้เป็นปัจจุบันอยู่เสมอ

-   นอกเหนือจากรายงานทางการเงินและรายงานการตรวจสอบ บริษัทฯ
    จัดทำรายงานการประเมินฐานะและแนวโน้มของธุรกิจของบริษัทฯ โดยสรุปให้เข้าใจได้ง่าย
    รายงานอธิบายถึงความรับผิดชอบของตนในการจัดทำรายงานทางการเงินโดยแสดงควบคู่กับรายงานของผู้สอบบัญชี
    รายงานทางการบริหารที่จำเป็นเพื่อการวิเคราะห์ในรูปแบบต่างๆ
    รายงานการเข้าร่วมประชุมของกรรมการและ/หรือกรรมการชุดย่อยโดยเปรียบเทียบกับจำนวนครั้งของการประชุมคณะกรรมการและ/หรือคณะกรรมการชุดย่อยในแต่ละปี

-   รายงานนโยบายและหลักเกณฑ์การจ่ายค่าตอบแทนกรรมการ
    และค่าตอบแทนผู้บริหารระดับสูงไว้ในรายงานประจำปีของบริษัทฯ
    และรายงานการเปลี่ยนแปลงการถือครองหลักทรัพย์บริษัทฯ ของกรรมการ
    และรายการที่เกี่ยวข้องกันของบริษัทฯ
    ตามกฎเกณฑ์ของคณะกรรมการกำกับหลักทรัพย์และตลาดหลักทรัพย์
    รวมทั้งมีการเปิดเผยโครงสร้างผู้ถือหุ้นของบริษัทฯ
    และบริษัทในเครือไว้ในรายงานประจำปีอย่างชัดเจน

นอกเหนือจากการเปิดเผยการดำเนินงานปกติแล้ว
ผู้ถือหุ้นจะได้รับการเปิดเผยสารสนเทศอย่างทันท่วงทีหากข้อมูลนั้นมีนัยสำคัญที่อาจมีผลกระทบต่อธุรกิจของบริษัทฯ
ไม่ว่าจะเป็นไปในทางที่ก่อให้เกิดผลดีหรือผลเสียต่อบริษัทฯ ก็ตาม
การเปิดเผยสารสนเทศของบริษัทฯ ไปยังผู้มีส่วนได้เสียเป็นไปอย่างเท่าเทียมกัน
โดยผ่านช่องทางที่สะดวก รวดเร็ว และเป็นที่นิยมใช้กันอย่างแพร่หลาย ในปี 2555
มีการรายงานข่าวผ่านช่องทางของตลาดหลักทรัพย์แห่งประเทศไทย 37 ครั้ง
รวมทั้งเผยแพร่ทางเว็บไซต์ของบริษัทฯ

ในปี 2555 บริษัทฯ มีช่องทางและผู้รับผิดชอบในการเปิดเผยข้อมูลดังนี้

ทางตรง : บริษัทฯ
จัดให้มีหน่วยงานนักลงทุนสัมพันธ์ทำหน้าที่ดูแลรับผิดชอบการให้ข้อมูลให้ผู้ถือหุ้นได้รับความสะดวกรวดเร็วและมีประสิทธิภาพผ่านช่องทางการสื่อสารของตลาดหลักทรัพย์แห่งประเทศไทย
รวมทั้งพยายามเพิ่มช่องทางการให้ข้อมูลแก่ผู้ถือหุ้นให้ทันสมัยตลอดเวลา
มีการประสานกับนักลงทุนสถาบัน เจ้าหนี้ นักวิเคราะห์หลักทรัพย์ และผู้ถือหุ้นของบริษัทฯ
ในการให้ข้อมูลผลการดำเนินการและการลงทุนของบริษัทฯ
อย่างสม่ำเสมอในรูปแบบของการพบนักลงทุนในและต่างประเทศ (Roadshow) จำนวน 7 ครั้ง
การจัดประชุมนักวิเคราะห์ (Analyst Meeting) 4 ครั้ง
การจัดประชุมร่วมกับผู้บริหารของบริษัทตามการนัดหมายของนักลงทุนและนักวิเคราะห์ (Company
Visit) 41 ครั้ง การจัดกิจกรรมร่วมกับตลาดหลักทรัพย์ฯ เพื่อเผยแพร่ข้อมูลของบริษัท 2 ครั้ง
และการนำผู้ถือหุ้นเข้าเยี่ยมชมกิจการของบริษัท (Plant Visit) 1 ครั้ง
รวมทั้งยังจัดให้มีหน่วยงานทะเบียนหุ้นและ Compliance สังกัดฝ่ายนักลงทุนสัมพันธ์
เพื่อทำหน้าที่ดูแลด้านการปฏิบัติของบริษัทฯ
ให้เป็นไปตามข้อกำหนดของตลาดหลักทรัพย์แห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์
และมีหน่วยงานประชาสัมพันธ์เพื่อทำหน้าที่สื่อความ และประชาสัมพันธ์ข้อมูลข่าวสาร
สารสนเทศของบริษัทฯหรือชี้แจงประเด็นข้อสงสัยต่างๆ แก่สื่อมวลชนและสาธารณชนอย่างต่อเนื่อง
มีการเผยแพร่ข่าว (Press Release) เฉลี่ยเดือนละ 2 ครั้ง ผู้บริหารพบสื่อมวลชนกว่า 20 ครั้ง
และจัดทำวารสารรายไตรมาสจัดส่งถึงผู้ถือหุ้นทุกราย
เพื่อให้ทราบความเคลื่อนไหวและกิจกรรมต่างๆ ของบริษัทฯ

ทางอ้อม บริษัทฯ ให้ข้อมูลต่างๆ ที่สำคัญแก่ผู้ถือหุ้นผ่านเว็บไซต์ของบริษัทฯ
และปรับปรุงข้อมูลให้ทันต่อการเปลี่ยนแปลงอย่างสม่ำเสมอในหัวข้อ “นักลงทุนสัมพันธ์” เช่น
ข่าวแจ้งตลาดหลักทรัพย์แห่งประเทศไทย ข้อมูลราคาหุ้นของบริษัทฯ โดยผู้ถือหุ้น นักลงทุน
นักวิเคราะห์ และผู้ที่สนใจ สามารถศึกษาข้อมูลเกี่ยวกับบริษัทฯ เพิ่มเติมได้ทางเว็บไซต์ของบริษัทฯ
www.irpc.co.th หรือติดต่อสอบถามโดยตรงที่หน่วยงานนักลงทุนสัมพันธ์ของบริษัทฯ ได้ 3
ช่องทางดังนี้

(1) โทรศัพท์: 02 649-7380

(2) ไปรษณีย์อิเล็กทรอนิกส์:ir@irpc.co.th

(3) โทรสาร: 02 649-7379

นอกจากนี้ ในปี 2555 บริษัทฯ
มีการเปิดเผยข้อมูลเพื่อยกระดับการกำกับองค์กรสู่มาตรฐานสากลในด้านต่างๆ ดังนี้

-   จัดทำรายงาน Communication on Progress ปี 2555 ฉบับแรก
    ตามพันธะข้อตกลงการเป็นสมาชิก UN Global Compact ซึ่งบริษัทฯ เป็นสมาชิกตั้งแต่วันที่
    21 พฤศจิกายน 2554 เพื่อให้ข้อมูลความก้าวหน้าการดำเนินงานของบริษัทฯ ทั้ง 4 ด้าน
    ประกอบด้วย แรงงาน สิทธิมนุษยชน สิ่งแวดล้อม และการต้านทุจริตคอร์รัปชั่น
    โดยลงบนเว็บไซต์www.unglobalcompact.orgเมื่อวันที่ 12 กันยายน 2555

-   จัดทำสมุดปกขาว “Thailand Petroleum and Petrochemical Synergy Flow
    Chart” เพื่อแจกแจงแผนภูมิแสดงสายการผลิตของปิโตรเลียม ปิโตรเคมี
    เพื่อให้เห็นภาพรวมของลักษณะธุรกิจของบริษัทฯเผยแพร่ต่อสาธารณะและผู้สนใจทั่วไป

-   รายงานข้อมูลข่าวสารผ่านช่องทางตลาดหลักทรัพย์แห่งประเทศไทย
    ตามที่กฎหมายและประกาศที่เกี่ยวข้องครบถ้วน ภายในเวลาที่กำหนด

-   สื่อสาร/ประชาสัมพันธ์ข้อมูลข่าวสารผ่านเว็บไซต์บริษัทฯ ที่ปรับปรุงให้ละเอียดครบถ้วน
    รูปแบบการนำเสนอน่าอ่านขึ้น ผ่านจุลสาร ”ไออุ่น” เพื่อสื่อสารกับพนักงาน จำนวน 6
    ฉบับ/ปีและวารสาร “Newsletter” เพื่อสื่อสารกับผู้ถือหุ้นรายไตรมาสรวม 4 ฉบับ

-   จัดทำรายงานความยั่งยืนปี 2554-2555 ส่งให้ผู้ถือหุ้นทุกราย

หมวดที่ 5: ความรับผิดชอบของคณะกรรมการ

คณะกรรมการบริษัทฯ เป็นหัวใจสำคัญในการนำบริษัทฯ สู่ความสำเร็จตามเป้าหมายที่ตั้งไว้
ตามข้อบังคับบริษัทฯได้กำหนดโครงสร้างคณะกรรมการบริษัทฯ ประกอบด้วยกรรมการไม่น้อยกว่า 5
คน และไม่เกิน 17 คน ปี 2555 มีกรรมการ 17 คน เป็นกรรมการที่ไม่เป็นผู้บริหาร
(Non-Executive Director) 16 คน และกรรมการที่เป็นผู้บริหาร (Executive Director)
1 คน ในจำนวนนี้ มีกรรมการอิสระ 8 คน การสรรหากรรมการฯ
ได้ดำเนินการตามกระบวนการและขั้นตอนการสรรหาที่บริษัทฯ กำหนด
(รายละเอียดตามโครงสร้างการจัดการ เรื่อง “การแต่งตั้งและพ้นจากตำแหน่งกรรมการบริษัท”)
เพื่อให้ได้มาซึ่งองค์ประกอบของคณะกรรมการบริษัทฯ
ที่เป็นผู้มีความรู้ความเชี่ยวชาญและประสบการณ์ที่หลากหลายและเป็นประโยชน์ต่อการดำเนินธุรกิจ
อาทิ มีความรู้ด้านธุรกิจพลังงานปิโตรเลียม ผู้ทรงคุณวุฒิด้านกฎหมาย
และผู้ทรงคุณวุฒิด้านบัญชีและการเงิน ทั้งนี้ มีการแต่งตั้งกรรมการบริษัทฯ เป็นผู้บริหาร 1 คน
เพื่อบริหารจัดการบริษัทฯ ในเรื่องต่างๆ
ภายใต้ข้อบังคับและกรอบอำนาจตามมติคณะกรรมการบริษัทฯ
รวมทั้งทำหน้าที่เลขานุการคณะกรรมการฯ
ในการดำเนินงานเกี่ยวกับการประชุมคณะกรรมการบริษัทและการประชุมผู้ถือหุ้นอย่างมีประสิทธิภาพ
นอกจากนี้ บริษัทฯ มิได้กีดกันทางด้านเพศของกรรมการ โดยในปี 2555
มีกรรมการที่เป็นผู้หญิงหนึ่งท่านในคณะกรรมการบริษัทฯ

เพื่อให้กรรมการบริษัทฯ สามารถอุทิศเวลาในการปฏิบัติหน้าที่ได้อย่างเพียงพอเหมาะสม
และมีประสิทธิภาพ คณะกรรมการจึงกำหนดวาระการดำรงตำแหน่งของกรรมการ
และกรรมการชุดย่อย โดยกำหนดจำนวนปีที่ดำรงตำแหน่งในแต่ละวาระคราวละ 3 ปี ไม่เกิน 3
วาระติดต่อกัน และกำหนดจำนวนบริษัทที่กรรมการไปดำรงตำแหน่งไม่ให้มากเกินไป
โดยกรรมการบริษัทฯ ควรดำรงตำแหน่งกรรมการในบริษัทจดทะเบียนในตลาดหลักทรัพย์ฯ ไม่เกิน 5
บริษัท
กรรมการบริษัทฯได้เปิดเผยข้อมูลการดำรงตำแหน่งกรรมการในบริษัทอื่นของกรรมการแต่ละท่านไว้ในรายงานประจำปี
และแบบแสดงรายการข้อมูลประจำปี (แบบ 56-1)

การปฏิบัติหน้าที่ของคณะกรรมการบริษัทฯ ในการกำหนดกลยุทธ์การดำเนินธุรกิจของบริษัทฯ
และกำกับดูแลให้บรรลุเป้าหมายที่บริษัทฯ ตั้งไว้
ต้องมีการส่งมอบและเชื่อมโยงกลยุทธ์ลงไปสู่การปฏิบัติการของฝ่ายบริหารของบริษัทฯ
และกำกับติดตามผลให้สัมฤทธิ์ตามเป้าหมายและนโยบายอย่างมีประสิทธิภาพและประสิทธิผล บริษัทฯ
ได้มีการแบ่งแยกบทบาทหน้าที่ประธานกรรมการออกจากกรรมการผู้จัดการใหญ่อย่างชัดเจน
และบุคคลทั้งสองตำแหน่งไม่เป็นบุคคลเดียวกัน แม้ว่าประธานกรรมการจะไม่ได้เป็นกรรมการอิสระ
แต่เป็นผู้ที่ไม่มีความขัดแย้งทางผลประโยชน์กับบริษัทฯ
ทำให้สามารถปฏิบัติหน้าที่ในการกำหนดกลยุทธ์การดำเนินธุรกิจของบริษัทฯ ด้วยความเป็นอิสระ
และหากมีวาระใดที่ประธานหรือกรรมการท่านอื่นเป็นผู้มีส่วนได้เสียทั้งทางตรงหรือทางอ้อม
ก็มีแนวปฏิบัติในการงดออกเสียงหรือออกจากห้องประชุม
โดยมีวัตถุประสงค์ให้ประธานคณะกรรมการสามารถดำเนินบทบาทเป็นผู้นำและกำกับดูแลการบริหารงานของคณะกรรมการบริษัทฯได้
ส่วนการบริหารจัดการงานปกติประจำวันกำหนดให้เป็นหน้าที่ของกรรมการผู้จัดการใหญ่ภายใต้กรอบอำนาจที่ได้รับจากคณะกรรมการ
โดยไม่มีการก้าวก่าย แทรกแซง หรือครอบงำกันและกัน ทั้งนี้ สรุปบทบาทหน้าที่
และความรับผิดชอบของคณะกรรมการที่สำคัญ ดังต่อไปนี้

บทบาทหน้าที่ของคณะกรรมการ

1. ด้านการกำหนดนโยบายและกลยุทธ์ทางธุรกิจ

คณะกรรมการบริษัทฯ ต้องให้ความเห็นชอบในเรื่องที่สำคัญเกี่ยวกับการดำเนินงานของบริษัทฯ เช่น
วิสัยทัศน์ ภารกิจ กลยุทธ์ เป้าหมายทางการเงิน ความเสี่ยง แผนงานและงบประมาณ
ตลอดจนกำกับดูแลการปฏิบัติงานของฝ่ายจัดการตามแผนงานที่กำหนดไว้ให้มีประสิทธิภาพมีการทบทวนกลยุทธ์และนโยบายเป็นระยะให้เหมาะสม
เพื่อให้สามารถสร้างมูลค่าเพิ่มให้บริษัทฯ โดยกลยุทธ์หลักของบริษัทฯ
คำนึงถึงปรัชญาการดำเนินธุรกิจอย่างยั่งยืน สร้างสมดุลประโยชน์ของธุรกิจ
และต้องมีส่วนร่วมแสดงความรับผิดชอบต่อสังคม สิ่งแวดล้อม ในปี 2555
คณะกรรมการได้กำหนดกลยุทธ์และทิศทางธุรกิจโดยให้ความสำคัญกับการพัฒนาผลิตภัณฑ์และสร้างสรรค์นวัตกรรมที่เป็นมิตรต่อสิ่งแวดล้อม
(Environmental Friendly Innovation) การพัฒนาอุตสาหกรรมเชิงนิเวศ
(Eco-Industry Zone) การปฎิบัติการสู่ความเป็นเลิศ (Operational Excellence)
เพื่อประหยัดทรัพยากร และใช้ให้เกิดประสิทธิภาพสูงสุดฯลฯ
โดยกำหนดดรรชนีตัวชี้วัดผลการดำเนินงานขององค์กรสำหรับกรรมการและผู้บริหารให้อยู่ในระดับ
Top Quartile ตามมาตรฐานสากล

2. ด้านการกำกับดูแลกิจการที่ดี

คณะกรรมการบริษัทฯ ต้องปฏิบัติหน้าที่ ตลอดจนกำกับดูแลการดำเนินงานของบริษัทฯ
ให้เป็นไปตามกฎหมาย วัตถุประสงค์ ข้อบังคับ และมติที่ประชุมผู้ถือหุ้นอย่างเคร่งครัด
กำหนดนโยบายการกำกับดูแลกิจการที่ดี และจรรยาบรรณของบริษัทฯ ดูแลให้บริษัทฯ
มีระบบการควบคุมภายในที่ดีและเป็นอิสระ ดูแลให้บริษัทฯ เปิดเผยข้อมูลสำคัญที่เกี่ยวข้องกับบริษัทฯ
ดูแลรักษาผลประโยชน์และสิทธิของผู้ถือหุ้นทุกรายอย่างเท่าเทียมกัน
ดูแลรายการที่อาจมีความขัดแย้งทางผลประโยชน์ ให้มีความเป็นธรรมเพื่อประโยชน์ของบริษัทฯ
และผู้ถือหุ้นโดยรวม รวมทั้งสนับสนุนการพัฒนาบุคลากรให้มีความเข้าใจ มีจิตสำนึก
ปฏิบัติตามแนวทางการกำกับดูแลกิจการที่ดีของบริษัทฯ
และส่งเสริมให้เกิดการบูรณาการร่วมกันระหว่างบริษัทฯ
กับผู้มีส่วนได้เสียทุกกลุ่มอย่างเหมาะสมกับความคาดหวังในแต่ละกลุ่มเช่น
ชุมชนรอบโรงงานและเขตประกอบการ ลูกค้า ผู้รับเหมา พนักงาน เป็นต้น

3. ด้านการส่งเสริมความรับผิดชอบต่อสังคม สิ่งแวดล้อม และสิทธิมนุษยชน

คณะกรรมการบริษัทฯ ต้องให้ความสำคัญกับการดำเนินธุรกิจของบริษัทฯ
ด้วยความรับผิดชอบต่อสังคมและสิ่งแวดล้อม
ตลอดจนดูแลยกระดับชีวิตความเป็นอยู่ของประชาชนในชุมชนรอบโรงงานให้ดีขึ้น
และมีส่วนร่วมในการแก้ปัญหาและลดผลกระทบที่ชุมชนได้รับอย่างจริงจัง เคารพในหลักสิทธิมนุษยชน
เพื่อให้ชุมชนและโรงงานสามารถอยู่ร่วมกันได้อย่างยั่งยืน
รณรงค์ให้เกิดความร่วมมือในกลุ่มผู้ประกอบการในเขตประกอบการอุตสาหกรรมไออาร์พีซี
ดำเนินธุรกิจด้วยความรับผิดชอบต่อสังคมและสิ่งแวดล้อม ภายใต้แนวคิดEco-Industry Concept
และให้ชุมชนมีส่วนร่วมในการตัดสินใจ พัฒนาและเข้ามาตรวจสอบการดำเนินการ ร่วมโครงการ To
Be Number One รณรงค์การร่วมต่อต้านยาเสพติด และโครงการโรงงานสีขาว
ได้รับรางวัลแรงงานสัมพันธ์ดีเด่นในปี 2555 นับเป็นปีที่ 5 ปีติดต่อกัน

4. ด้านการต้านทุจริต

บริษัทฯ ให้ความสำคัญกับการดำเนินธุรกิจด้วยความซื่อสัตย์ โปร่งใส
นอกจากจะมีคู่มือการกำกับดูแลกิจการที่ดีที่มีรายละเอียดของแนวทางการปฏิบัติอย่างครบถ้วน
และมีมาตรการในการป้องกันจากการทุจริตในการปฏิบัติงานแล้ว ยังได้กำหนด
“แนวปฏิบัติที่ดีเกี่ยวกับการรับ การให้ของขวัญ ทรัพย์สินหรือประโยชน์อื่นใด”
ไว้ในคู่มือการกำกับดูแลกิจการที่ดี และจรรยาบรรณในการดำเนินธุรกิจของบริษัทฯ
เพื่อให้กรรมการผู้บริหารและพนักงานยึดเป็นแนวทางในการปฏิบัติงานอย่างเคร่งครัดและบริษัทฯ
แสดงเจตจำนงค์ที่จะมีส่วนร่วมกับสังคมในการต้านทุจริต
โดยได้สมัครเข้าเป็นแนวร่วมการต้านทุจริตภาคเอกชนไทยและได้รับการตอบรับ เมื่อวันที่ 3
มกราคม 2556
และกำหนดเป็นแผนงานการกำกับดูแลกิจการที่ดีที่จะให้ได้การรับรองการเป็นสมาชิกในโอกาสแรกต่อไป

5. ด้านการส่งเสริมนวัตกรรม

คณะกรรมการบริษัทฯ
ต้องให้ความสำคัญกับการยกระดับความสามารถด้านนวัตกรรมและเทคโนโลยีของพนักงานตลอดจนกำหนดกลยุทธ์เพื่อปลูกฝังให้เกิดวัฒนธรรมในการทำงานในเชิงนวัตกรรม
ส่งเสริมและผลักดันให้พนักงานในองค์กรร่วมสร้างสรรค์นวัตกรรมที่ก่อให้เกิดประโยชน์ต่อองค์กรทั้งด้านการค้า
การผลิต การบริการ การพัฒนากระบวนการทำงาน เพื่อให้บริษัทฯ
เติบโตอย่างยั่งยืนตามกลยุทธ์องค์กรบริษัทฯ
จัดให้มีการประกวดแข่งขันผลงานนวัตกรรมของพนักงานเป็นประจำทุกปี
นวัตกรรมถูกกำหนดเป็นตัวชี้วัดองค์กร (KPI)0

6. ด้านการสร้างกลไกการตรวจสอบและควบคุม

คณะกรรมการบริษัทฯ
ได้กำหนดให้มีกลไกการตรวจสอบและควบคุมเพื่อให้การดำเนินธุรกิจเป็นไปด้วยความโปร่งใสและสร้างความเชื่อมั่นกับผู้ถือหุ้นนักลงทุนและผู้มีส่วนได้เสียที่เกี่ยวข้องดังนี้

ความขัดแย้งทางผลประโยชน์

-   คณะกรรมการฯ
    ได้กำหนดนโยบายเกี่ยวกับความขัดแย้งทางผลประโยชน์ไว้ในคู่มือการกำกับดูแลกิจการที่ดีและจรรยาบรรณธุรกิจนอกจากนี้ยังได้ปฏิบัติตามข้อแนะนำของก.ล.ต.
    ในเรื่องแนวทางการปฏิบัติเกี่ยวกับการขออนุมัติคณะกรรมการในการทำธุรกรรมที่เป็นข้อตกลงทางการค้าระหว่างบริษัทหรือบริษัทย่อยของบริษัทฯ
    กับกรรมการบริษัทผู้บริหารหรือบุคคลที่มีความเกี่ยวข้องเพื่อให้เป็นไปตามพ.ร.บ.หลักทรัพย์ฯ
    คณะกรรมการบริษัทฯ
    ได้กำกับดูแลและอนุมัติเข้าทำรายการให้เป็นไปตามหลักเกณฑ์และขั้นตอนที่กำหนดด้วยความรอบคอบมีเหตุผลและมีความเป็นอิสระต่อกันมีกระบวนการที่โปร่งใสและคำนึงถึงผลประโยชน์สูงสุดของบริษัทฯ
    ซึ่งกรรมการหรือผู้บริหารที่มีความเกี่ยวข้องกับรายการที่อาจก่อให้เกิดความขัดแย้งหรือเป็นผู้มีส่วนได้เสีย
    ยึดแนวปฏิบัติที่ดีโดยไม่เข้าไปมีส่วนร่วมในการตัดสินใจพิจารณารายการดังกล่าว พร้อมกับ
    ให้มีการบันทึกเป็นลายลักษณ์อักษรในรายงานการประชุม

-   ในการพิจารณาอนุมัติการเข้าทำรายการที่มีความเกี่ยวโยงกันได้จัดให้มีการเปิดเผยข้อมูลส่วนได้เสียของกรรมการผู้บริหาร
    และผู้เกี่ยวข้อง มูลค่าของรายการความเห็นของกรรมการตรวจสอบและข้อมูลอื่นที่จำเป็น
    เพื่อให้คณะกรรมการ หรือผู้ถือหุ้นสามารถตัดสินใจเพื่อประโยชน์โดยรวมของบริษัทฯ

-   กำหนดแนวทางเพื่อไม่ให้กรรมการหรือผู้บริหารที่มีส่วนได้เสียหรือพนักงานมีส่วนเกี่ยวข้องเข้าร่วมในกระบวนการตัดสินใจเพื่อพิจารณาธุรกรรมระหว่างบริษัทกับผู้ที่มีส่วนได้เสียหรือมีส่วนเกี่ยวข้องดังกล่าว

-   คณะกรรมการบริษัทฯ
    โดยข้อเสนอของคณะกรรมการกำกับดูแลกิจการที่ดีได้กำหนดให้กรรมการและผู้บริหารเปิดเผยการถือครองหลักทรัพย์และการเปลี่ยนแปลง
    และรายงานต่อคณะกรรมการบริษัทฯ เป็นประจำรายเดือน

  ระบบควบคุมและตรวจสอบภายใน

-   คณะกรรมการได้ให้ความสำคัญต่อการควบคุมภายในอย่างต่อเนื่องโดยได้มอบหมายให้คณะกรรมการตรวจสอบทำหน้าที่สอบทานการประเมินระบบการควบคุมภายในเพื่อให้ระบบการควบคุมภายในมีความเพียงพอและเหมาะสมกับการดำเนินธุรกิจและมีประสิทธิผลในการดำเนินงานและรายงานให้คณะกรรมการบริษัทและผู้ถือหุ้นทราบ

-   จัดให้สำนักตรวจสอบภายในแยกเป็นหน่วยงานหนึ่งของบริษัทขึ้นตรงต่อคณะกรรมการตรวจสอบ
    โดยมีหน้าที่และความรับผิดชอบในการประเมินความเพียงพอและความมีประสิทธิผลของการควบคุมภายในของระบบงานหรือกิจกรรมต่างๆตามแผนการตรวจสอบประจำปีซึ่งได้รับอนุมัติจากคณะกรรมการตรวจสอบและรายงานให้คณะกรรมการตรวจสอบทราบอย่างสม่ำเสมอเพื่อสนับสนุนความมีประสิทธิผลของกระบวนการกำกับดูแลการบริหารความเสี่ยงและการควบคุมโดยปฏิบัติตามหลักจรรยาบรรณและมาตรฐานวิชาชีพการตรวจสอบภายในเพื่อรักษาความเป็นอิสระและคุณภาพของงานตรวจสอบภายใน
    และได้แต่งตั้งนางสุเกรียง ชาติอุทิศ เป็นผู้จัดการสำนักตรวจสอบภายในเมื่อวันที่ 26 ตุลาคม
    2555

  การบริหารความเสี่ยง

คณะกรรมการบริษัทฯ ให้ความสำคัญในการบริหารความเสี่ยง
จึงได้กำหนดนโยบายด้านการบริหารความเสี่ยงให้ครอบคลุมทั้งองค์กร
จัดให้มีมาตรการรองรับและวิธีควบคุมเพื่อลดผลกระทบต่อธุรกิจ
รวมทั้งให้ข้อเสนอแนะที่เป็นประโยชน์กับธุรกิจของบริษัทฯ
และกำกับดูแลให้มีระบบหรือกระบวนการในการบริหารจัดการความเสี่ยงเพื่อป้องกันหรือลดความเสี่ยงให้อยู่ในระดับที่สามารถยอมรับได้โดยจัดให้มีกรรมการบริหารความเสี่ยงซึ่งประกอบด้วยผู้บริหารระดับสูงรับผิดชอบตรวจสอบและดูแลการบริหารความเสี่ยง
มีการประเมินความเสี่ยงที่มีผลกระทบต่อการดำเนินธุรกิจและการบรรลุวัตถุประสงค์เชิงกลยุทธ์ของบริษัทฯ
รวมทั้งมีการติดตามและทบทวนการดำเนินการตามแผนการบริหารความเสี่ยงหรือแผนปฏิบัติการเป็นประจำให้สามารถรองรับต่อการเปลี่ยนแปลงของสถานการณ์และรายงานให้คณะกรรมการบริษัทฯ
ทราบ โดยในปี 2555 คณะกรรมการบริษัทฯ ได้พิจารณาอนุมัติแผนบริหารความเสี่ยงองค์กร
ประกอบด้วยแผนบริหารความเสี่ยงที่เป็นไปเพื่อการเพิ่มมูลค่าธุรกิจควบคู่ไปกับการป้องกันและลดผลกระทบอันอาจเกิดจากการดำเนินงานของบริษัทฯ
ที่มีต่อสังคมและสิ่งแวดล้อม ประกอบด้วย ความเสี่ยงด้านราคาวัตถุดิบผลิตภัณฑ์ แผนป้องกันไฟฟ้าดับ
(Electrical Blackout) ความเสี่ยงด้านสิ่งแวดล้อม ความเสี่ยงด้านชุมชน
และความเสี่ยงของการลงทุนต่างๆ

การดูแลเรื่องการใช้ข้อมูลภายใน

บริษัทฯ มีนโยบายในเรื่องข้อพึงปฏิบัติของกรรมการ ผู้บริหาร และพนักงาน
ในการห้ามใช้ข้อมูลภายในที่มีสาระสำคัญของบริษัทฯ ซึ่งยังไม่ได้เปิดเผยต่อสาธารณชน
เพื่อประโยชน์ของตนเองหรือผู้อื่น รวมถึงการซื้อขายหลักทรัพย์ของบริษัทฯ ดังนี้

-   เพื่อเป็นการป้องกันการกระทำผิดกฎหมายของบุคลากรของบริษัทฯ และครอบครัวที่ได้รับทราบ
    หรืออาจได้รับทราบข้อมูลภายในที่ยังไม่เปิดเผยต่อสาธารณชน บริษัทฯ
    จึงห้ามบุคคลดังกล่าวทำการซื้อขายหุ้นหรือชักชวนให้บุคคลอื่นซื้อหรือขาย หรือเสนอซื้อ
    หรือเสนอขายหุ้นบริษัทฯ บริษัทย่อย และ/หรือบริษัทร่วมของบริษัทฯ
    ที่จดทะเบียนในตลาดหลักทรัพย์แห่งประเทศไทย ไม่ว่าจะด้วยตนเอง หรือผ่านนายหน้า
    ในขณะที่ยังครอบครองข้อมูลที่ยังไม่เปิดเผยต่อสาธารณชนอยู่ โดยบริษัทฯ
    และตลาดหลักทรัพย์แห่งประเทศไทยถือว่าเป็นการซื้อขายหลักทรัพย์เพื่อเก็งกำไร
    หรือสร้างความได้เปรียบให้กับกลุ่มใดกลุ่มหนึ่ง

-   ดำเนินการแจ้งให้กรรมการ ผู้บริหาร และบุคคลที่เกี่ยวข้อง
    จัดทำและส่งรายงานการถือครองหลักทรัพย์ของตน
    รวมทั้งคู่สมรสและบุตรที่ยังไม่บรรลุนิติภาวะเมื่อเข้ารับตำแหน่งครั้งแรกและรายงานการเปลี่ยนแปลงการถือหลักทรัพย์ทุกครั้งภายใน
    3 วันทำการ นับแต่วันที่มีการซื้อ ขาย โอน หรือ รับโอนหลักทรัพย์ ของบริษัทฯ
    ต่อสำนักงานคณะกรรมการกำกับหลักทรัพย์และตลาดหลักทรัพย์ตามมาตรา 59
    และบทกำหนดโทษตามมาตรา 275 แห่งพระราชบัญญัติหลักทรัพย์และตลาดหลักทรัพย์ พ.ศ.
    2535

-   จัดระบบรักษาความลับของบริษัทฯ
    โดยกำหนดชั้นความลับของข้อมูลและจำกัดการเข้าถึงข้อมูลที่ไม่เปิดเผยต่อสาธารณะ
    โดยให้รับรู้เฉพาะผู้ที่เกี่ยวข้องและที่จำเป็นเท่านั้น จึงถือเป็นหน้าที่ของเจ้าของข้อมูล
    หรือผู้ครอบครองข้อมูล
    ที่ยังไม่เปิดเผยต่อสาธารณชนจะต้องปฏิบัติและกำชับผู้ที่เกี่ยวข้องให้ปฏิบัติตามขั้นตอนการรักษาความลับของบริษัทฯโดยเคร่งครัด
    ทั้งนี้ ผู้ฝ่าฝืนการใช้ข้อมูลภายในจะต้องถูกลงโทษทางวินัย และ/หรือ กฎหมาย แล้วแต่กรณี

7.  การแต่งตั้งคณะกรรมการชุดย่อย

  ด้วยขนาดของบริษัทฯ ที่ใหญ่ มีลักษณะอุตสาหกรรมและสายการผลิตที่ยาวและซับซ้อน
  ที่ต้องใช้การบริหารจัดการด้วยความละเอียด รอบคอบ
  และต้องมีความรอบรู้ในงานแต่ละด้านอย่างแท้จริง คณะกรรมการฯ
  จึงได้แต่งตั้งคณะกรรมการชุดย่อยทั้งหมด 4
  คณะเพื่อทำหน้าที่พิจารณากลั่นกรองการดำเนินงานเฉพาะเรื่องต่างๆที่สำคัญตามบทบาทหน้าที่ที่คณะกรรมการมอบหมายและกำหนดให้มีการรายงานผลการปฏิบัติหน้าที่ต่อคณะกรรมการอย่างสม่ำเสมอโดยรายงานการปฏิบัติหน้าที่ในรอบปีที่ผ่านมาต่อผู้ถือหุ้นในรายงานประจำปี
  ดังนี้

  1) คณะกรรมการบริหาร

  แต่งตั้งจากคณะกรรมการบริษัทฯ อย่างน้อย 3 ท่าน
  ซึ่งเป็นผู้เชี่ยวชาญในธุรกิจปิโตรเลียมและปิโตรเคมี
  โดยมีอำนาจและหน้าที่ในการพิจารณากลั่นกรองแผนธุรกิจและงบประมาณประจำปีเพื่อนำเสนอต่อคณะกรรมการบริษัทฯ
  กำหนดนโยบายการเงินการลงทุนของบริษัท
  และกำหนดทิศทางนโยบายการลงทุนให้สอดคล้องกับนโยบายของบริษัท
  และอนุมัติหลักเกณฑ์การลงทุน และข้อเสนอการลงทุนตามระเบียบบริษัทฯ
  พิจารณาและดำเนินการในประเด็นที่สำคัญซึ่งเกี่ยวข้องกับการดำเนินงานของบริษัท
  พิจารณากลั่นกรองและให้ข้อเสนอแนะงานทุกประเภทที่เสนอต่อคณะกรรมการบริษัทฯ
  พิจารณาแต่งตั้งกรรมการของบริษัทในเครือหรือบริษัทร่วมทุนตามจำนวนสัดส่วนการถือหุ้น
  หรือตามข้อตกลงในสัญญาระหว่างผู้ถือหุ้นรวมถึงพิจารณาเรื่องอื่นใดที่ได้รับมอบหมายจากคณะกรรมการบริษัทฯ
  ซึ่งกำหนดให้มีการประชุมเดือนละ 1 ครั้ง หรือตามความจำเป็น โดยในปี 2555
  คณะกรรมการบริหารมีการประชุมรวม 12 ครั้ง

  ในปี 2555 บริษัทฯ มีการอนุมัติแต่งตั้งกรรมการเพื่อดำรงตำแหน่งในบริษัทในเครือ 6 แห่ง
  และบริษัทร่วมทุน 2 แห่ง เพื่อทดแทนกรรมการที่ลาออก มีการพิจารณาแผนธุรกิจ 5 ปี ของบริษัท
  (2556-2560)
  รวมทั้งพิจารณาประเด็นสำคัญหลายประเด็นที่เป็นประโยชน์ต่อการสร้างมูลค่าทางธุรกิจในระยะยาว
  เพื่อนำเสนอต่อคณะกรรมการบริษัทฯ ต่อไป

2) คณะกรรมการตรวจสอบ

  แต่งตั้งจากกรรมการอิสระอย่างน้อย 3 ท่าน และในจำนวนนั้น
  ต้องมีความรู้ด้านบัญชี/การเงินอย่างน้อย 1 ท่าน คณะกรรมการตรวจสอบมีหน้าที่ตรวจสอบ
  และสอบทานความน่าเชื่อถือของงบการเงินให้บริษัทฯและบริษัทในเครือมีระบบการควบคุมภายใน
  (Internal Control)
  ระบบการตรวจสอบภายในและระบบการบริหารความเสี่ยงที่เหมาะสมและมีประสิทธิผลและอาจเสนอแนะให้มีการสอบทานหรือตรวจสอบรายการใดที่เห็นว่าจำเป็นและเป็นสิ่งสำคัญพร้อมทั้งให้ข้อเสนอแนะเกี่ยวกับการปรับปรุงแก้ไขระบบการควบคุมภายในระบบการบริหารความเสี่ยงและรายงานผลการสอบทานเสนอคณะกรรมการบริษัทฯซึ่งกำหนดให้มีการประชุมเดือนละ
  1 ครั้ง หรือตามความจำเป็น โดยในปี 2555 คณะกรรมการตรวจสอบมีการประชุมรวม 13 ครั้ง

  ในปี 2555 คณะกรรมการตรวจสอบมีการพิจารณาในประเด็นต่างๆ
  ทางธุรกิจที่สำคัญเพื่อให้เกิดความโปร่งใส อาทิ รายงานทางการเงินประจำไตรมาสและประจำปี
  รายงานการมีส่วนได้เสียของกรรมการ
  รายงานที่เกี่ยวโยงรายงานผลการตรวจสอบการบริหารงานโครงการต่างๆ
  รายงานผลการดำเนินงานบริหารความเสี่ยงระดับองค์กรทุกไตรมาส
  รายงานผลการตรวจสอบกระบวนการบริหารคลังน้ำมันอยุธยา
  หลักเกณฑ์และขั้นตอนในการขายทรัพย์สิน (Non-Core Asset) เป็นต้น

3) คณะกรรมการสรรหาและกำหนดค่าตอบแทน

  แต่งตั้งจากคณะกรรมการบริษัทฯ อย่างน้อย 3 ท่านและอย่างน้อย 1
  ท่านต้องเป็นกรรมการอิสระคณะกรรมการสรรหามีหน้าที่คัดเลือกบุคคลที่สมควรได้รับการเสนอชื่อเป็นคณะกรรมการบริษัทฯและกรรมการผู้จัดการใหญ่โดยกำหนดหลักเกณฑ์วิธีการสรรหาที่มีประสิทธิภาพและโปร่งใสเพื่อให้ได้ผู้ที่มีความรู้
  ความสามารถ และมีคุณสมบัติของคณะกรรมการที่ต้องการความหลากหลายได้ครบถ้วน
  และมีหน้าที่พิจารณาแนวทางการกำหนดค่าตอบแทนให้แก่คณะกรรมการบริษัทฯ
  และกรรมการผู้จัดการใหญ่
  โดยมีการกำหนดหลักเกณฑ์การพิจารณาค่าตอบแทนที่เป็นธรรมและสมเหตุสมผลเพื่อเสนอคณะกรรมการบริษัทฯ
  และที่ประชุมผู้ถือหุ้นพิจารณาอนุมัติต่อไปโดยในปี 2555
  คณะกรรมการสรรหาและกำหนดค่าตอบแทนมีการประชุมรวม 6 ครั้ง

  ในปี 2555 คณะกรรมการสรรหาและกำหนดค่าตอบแทนได้พิจารณาประเด็นที่สำคัญต่างๆ อาทิ
  สรรหาบุคคลเป็นกรรมการบริษัทฯ แทนกรรมการที่ครบวาระในปี 2555
  และทดแทนกรรมการที่ลาออกระหว่างปี พิจารณากำหนดโบนัสกรรมการสำหรับผลการดำเนินงานปี
  2554 และค่าตอบแทนกรรมการสำหรับปี 2555 พิจารณาเสนอแต่งตั้งคณะกรรมการชุดย่อย
  (คณะกรรมการบริหาร คณะกรรมการตรวจสอบ และคณะกรรมการกำกับดูแลกิจการที่ดี)
  พิจารณากรอบในการประเมินผลการปฏิบัติงานของกรรมการผู้จัดการใหญ่
  และเสนอผลการประเมินให้คณะกรรมการบริษัทฯ พิจารณา

4) คณะกรรมการกำกับดูแลกิจการที่ดี

  แต่งตั้งจากคณะกรรมการบริษัทฯ อย่างน้อย 3 ท่าน และอย่างน้อย 1
  ท่านต้องเป็นกรรมการอิสระ
  คณะกรรมการกำกับดูแลกิจการที่ดีมีหน้าที่พิจารณานำเสนอแนวปฏิบัติให้คำแนะนำตอบข้อซักถามด้านการกำกับดูแลกิจการที่ดีต่อคณะกรรมการบริษัทฯ
  กรรมการผู้จัดการใหญ่และผู้ถือหุ้น ดูแลให้มีการนำไปปฏิบัติตามกฎระเบียบที่เกี่ยวข้อง
  เพื่อการพัฒนากิจการของบริษัทฯ
  ให้เจริญเติบโตอย่างยั่งยืนควบคู่ไปกับสังคมและสิ่งแวดล้อมอย่างสมดุล โดยในปี 2555
  คณะกรรมการกำกับดูแลกิจการที่ดีมีการประชุมรวม 6 ครั้ง

  ในปี 2555 คณะกรรมการกำกับดูแลกิจการที่ดีได้พิจารณาประเด็นที่สำคัญต่างๆ อาทิ
  กำหนดแผนงานการกำกับดูแลกิจการที่ดี ประจำปี 2555ประกอบด้วย แผนงานประจำ
  และแผนกลยุทธ์ แบ่งเป็น 3 ด้าน ด้านการกำกับดูแลกิจการที่ดี ด้านธรรมาภิบาลสิ่งแวดล้อม
  และด้านความรับผิดชอบต่อสังคม รวมทั้งติดตามผลการดำเนินงานตามแผนเป็นประจำทุกไตรมาส
  เสนอแนวทางการพัฒนาการกำกับดูแลกิจการที่ดีของบริษัทฯ 5 หมวด
  ตามแนวทางของตลาดหลักทรัพย์ฯ สำนักงาน ก.ล.ต.
  และสมาคมส่งเสริมสถาบันกรรมการบริษัทไทย (IOD)
  รูปแบบการประเมินผลคณะกรรมการบริษัทฯ และคณะกรรมการชุดย่อย ประจำปี 2555
  รวมทั้งรณรงค์ส่งเสริมหลักการกำกับดูแลกิจการที่ดีผ่านการจัดกิจกรรมในรูปแบบต่างๆ

องค์ประกอบคณะกรรมการบริษัทฯ และคณะกรรมการชุดย่อย และการเข้าร่วมประชุมในปี 2555
มีรายละเอียดตามข้อ 8 การจัดการ และคณะกรรมการบริษัทฯ ได้แต่งตั้ง นางสาวมนวิภา จูภิบาล
ทำหน้าที่เลขานุการบริษัท เมื่อวันที่ 24 มกราคม 2555

คณะกรรมการบริษัทฯได้กำหนดบทบาทหน้าที่ของคณะกรรมการและฝ่ายบริหารไว้เป็นลายลักษณ์อักษรเพื่อประโยชน์ในการกำกับดูแลตรวจสอบและประเมินผลการปฏิบัติหน้าที่
ดังนี้

-   กำหนดบทบาทหน้าที่และความรับผิดชอบของคณะกรรมการที่สำคัญในเชิงรุกเพื่อบรรลุเป้าหมายทางธุรกิจของบริษัทฯโดยพิจารณาและให้ความเห็นชอบในเรื่องสำคัญเกี่ยวกับการดำเนินงานของบริษัทฯได้แก่
    วิสัยทัศน์ ภารกิจ กลยุทธ์ เป้าหมายทางการเงิน การบริหารความเสี่ยง แผนงาน
    และงบประมาณ ซึ่งผ่านการพิจารณากลั่นกรองขั้นต้นจากคณะกรรมการจัดการ (Management
    Committee) ซึ่งประกอบด้วยผู้บริหารระดับสูง ได้แก่กรรมการผู้จัดการใหญ่
    รองกรรมการผู้จัดการใหญ่และผู้ช่วยกรรมการผู้จัดการใหญ่จากสายงานต่างๆก่อนนำเสนอคณะกรรมการบริษัทฯ
    กรรมการผู้จัดการใหญ่รับผิดชอบดำเนินการจัดทำแผนธุรกิจให้สอดคล้องกับกลยุทธ์และเป้าหมายของบริษัทฯ
    อย่างมีประสิทธิภาพและประสิทธิผล

-   การตัดสินใจ วินิจฉัยแสดงความคิดเห็นและออกเสียงด้วยความเป็นอิสระและเป็นกลาง
    ไม่ตกอยู่ภายใต้แรงกดดันจากการมีส่วนได้เสีย
    หรือการมีความขัดแย้งทางผลประโยชน์กับบริษัทฯ ในเรื่องนั้นๆ
    เพื่อปกป้องผลประโยชน์ของบริษัทฯ และทุกฝ่ายที่เกี่ยวข้อง ซึ่งบริษัทฯ
    ให้ความสำคัญกับความขัดแย้งทางผลประโยชน์ที่อาจเกิดขึ้นเป็นอย่างยิ่ง
    จึงได้กำหนดนโยบายให้กรรมการที่ขาดความเป็นอิสระไม่ควรตัดสินใจในเรื่องที่ตนเองมีส่วนได้เสีย

8.  การประชุมคณะกรรมการ

  การประชุมคณะกรรมการบริษัทฯ กำหนดให้มีขึ้นอย่างน้อยเดือนละ 1 ครั้ง
  โดยกำหนดวันเวลาเป็นการล่วงหน้าในแต่ละปี
  เพื่อให้กรรมการสามารถจัดเวลาเข้าร่วมประชุมได้
  โดยมีเลขานุการบริษัทเป็นผู้ประสานงานเตรียมความพร้อมจัดเตรียมเอกสารและสถานที่ที่ใช้ในการประชุม
  ประสานงานในการประชุมและเชิญประชุม
  เพื่อให้กรรมการแต่ละท่านต้องได้รับทราบระเบียบวาระการประชุมและข้อมูลการประชุมเพื่อนำไปศึกษาล่วงหน้า
  อย่างน้อย 5 วันทำการก่อนการประชุม ทั้งนี้ อาจมีการเรียกประชุมเพิ่มเติมกรณีจำเป็น
  หรือเร่งด่วน หรือกรณีพิเศษ เพื่อให้เกิดประสิทธิภาพ
  และทันต่อสถานการณ์การดำเนินธุรกิจของบริษัทฯ

-   กรรมการต้องมาประชุมอย่างน้อยกึ่งหนึ่งของจำนวนกรรมการทั้งหมดจึงจะครบองค์ประชุม
    ซึ่งในปี 2555 ในการประชุมคณะกรรมการบริษัทฯ แต่ละครั้ง รวม 13 ครั้ง
    มีองค์ประชุมตั้งแต่ร้อยละ 80-100

-   คณะกรรมการบริษัทฯ อุทิศเวลาทุ่มเทและให้ความสนใจกับการดำเนินงานของบริษัทฯ
    อย่างเต็มที่และพร้อมที่จะเข้าร่วมประชุมอย่างสม่ำเสมอตามกำหนดการที่บริษัทฯ
    กำหนดเป็นการล่วงหน้าทั้งปี หรือตามความจำเป็น
    กรรมการที่มีความจำเป็นไม่สามารถเข้าร่วมประชุมได้จะต้องแจ้งลาต่อประธานกรรมการเป็นลายลักษณ์อักษร
    ซึ่งในปี 2555 กรรมการแต่ละท่านเข้าร่วมการประชุมคณะกรรมการบริษัทฯ เฉลี่ยร้อยละ 90
    ของจำนวนการประชุมที่จัดขึ้นทั้งสิ้น 13 ครั้ง (ดูโครงสร้างการจัดการ)

-   ประธานกรรมการบริษัทฯ ต้องมั่นใจว่าคณะกรรมการบริษัทฯ
    ได้จัดสรรเวลาอย่างเพียงพอให้กับผู้บริหารในการนำเสนอข้อมูลและเพียงพอสำหรับคณะกรรมการบริษัทฯ
    ที่จะอภิปรายซักถามหรือแสดงความคิดเห็นในประเด็นที่สำคัญ

-   ประธานกรรมการบริษัทฯ
    กำหนดให้มีมาตรการที่ชัดเจนเพื่อให้กรรมการได้รับข้อมูลที่เกี่ยวข้องล่วงหน้าโดยมีเวลาเพียงพอที่จะศึกษาพิจารณาและตัดสินใจอย่างถูกต้องในเรื่องต่างๆในการประชุมคณะกรรมการบริษัทฯแต่ละครั้งไม่น้อยกว่า
    5 วันทำการ เว้นแต่เป็นการเรียกประชุมเร่งด่วน

-   คณะกรรมการบริษัทฯ
    สามารถขอเอกสารข้อมูลคำปรึกษาและบริการต่างๆเกี่ยวกับการดำเนินงานของบริษัทฯจากผู้บริหารระดับสูง
    โดยมีเลขานุการบริษัทเป็นผู้ประสานงานเพื่อประกอบการประชุมแต่ละครั้งและหากคณะกรรมการบริษัทฯ
    เห็นว่าจำเป็นต้องขอความเห็นที่เป็นอิสระจากที่ปรึกษาภายนอก
    ก็สามารถทำได้โดยบริษัทฯจะเป็นผู้รับผิดชอบค่าใช้จ่ายทั้งหมด

-   กรรมการที่อาจจะมีความเกี่ยวข้องหรือมีส่วนได้เสียในวาระการประชุมใดจะต้องงดออกเสียง
    และ/หรือ งดให้ความเห็นในวาระนั้นหรือออกจากห้องประชุม

-   ภายหลังการประชุม
    เลขานุการบริษัทได้จัดทำรายงานการประชุมซึ่งมีสาระสำคัญครบถ้วนมีความชัดเจนทั้งผลการประชุมความเห็นของกรรมการและมติของคณะกรรมการ
    เสนอรับรองในที่ประชุมคณะกรรมการบริษัทฯครั้งถัดไปและลงนามโดยประธานในที่ประชุมโดยมีการจัดเก็บที่เป็นระบบทั้งในรูปแบบเอกสารและอิเล็กทรอนิกส์และมีระบบควบคุมที่ไม่สามารถแก้ไขโดยไม่ผ่านที่ประชุมคณะกรรมการ

-   คณะกรรมการบริษัทฯ
    มีนโยบายให้กรรมการที่ไม่เป็นผู้บริหารประชุมระหว่างกันเองตามความจำเป็นโดยไม่มีฝ่ายจัดการเข้าร่วมด้วยอย่างน้อยปีละ
    1 ครั้งซึ่งได้จัดประชุมในเดือนกรกฎาคม 2555
    และมีการประชุมเฉพาะกรรมการอิสระอย่างน้อยปีละ 1 ครั้ง ซึ่งได้จัดประชุมในเดือนกันยายน
    2555 มีการประชุมนอกสถานที่ 2 ครั้ง เพื่อตรวจเยี่ยมการปฏิบัติงานในพื้นที่และรับรู้ปัญหา
    รวมทั้งสร้างสัมพันธภาพระหว่างกรรมการและผู้บริหาร

9. ค่าตอบแทนกรรมการและกรรมการผู้จัดการใหญ่

  การกำหนดค่าตอบแทนกรรมการและกรรมการผู้จัดการใหญ่ดำเนินการโดยคณะกรรมการสรรหาและกำหนดค่าตอบแทนเป็นผู้พิจารณาเสนอตามขั้นตอน
  ดังนี้

ค่าตอบแทนกรรมการ

-   คณะกรรมการสรรหาและกำหนดค่าตอบแทนมีหน้าที่ในด้านการกำหนดโครงสร้าง/องค์ประกอบของค่าตอบแทนกรรมการอย่างเป็นธรรมให้เหมาะสมกับความรับผิดชอบและสอดคล้องกับผลการดำเนินงานอยู่ในระดับที่สามารถจูงใจและรักษากรรมการที่มีคุณภาพไว้ได้หรือเทียบเคียงได้ในอุตสาหกรรมเดียวกันโครงสร้าง/องค์ประกอบค่าตอบแทนมีความชัดเจนโปร่งใส
    ง่ายต่อการเข้าใจและจะนำเสนอคณะกรรมการบริษัทฯ เพื่อเสนอขออนุมัติจากผู้ถือหุ้น
    โดยผู้ถือหุ้นมีสิทธิพิจารณาการกำหนดค่าตอบแทนกรรมการประจำปีอย่างโปร่งใสในการประชุมสามัญประจำปีผู้ถือหุ้น

-   คณะกรรมการเปิดเผยรูปแบบหรือลักษณะของค่าตอบแทนจำนวนเงินค่าตอบแทนที่กรรมการแต่ละท่านได้รับจากบริษัทฯ
    รวมทั้งค่าตอบแทนที่ได้รับจากการเป็นกรรมการในบริษัทย่อยตามตำแหน่งหรือภาระหน้าที่เพื่อแสดงให้เห็นถึงความเชื่อมโยงกับนโยบายที่กำหนดไว้ในรายงานประจำปี

  ทั้งนี้ ค่าตอบแทนกรรมการบริษัทฯ
  ทั้งกรรมการที่ไม่เป็นผู้บริหารและกรรมการที่เป็นผู้บริหารที่เป็นตัวเงินประกอบด้วย
  ค่าตอบแทนรายเดือน ค่าเบี้ยประชุมรายครั้ง
  ซึ่งอัตราค่าตอบแทนของบริษัทฯและเบี้ยประชุมที่จ่ายเทียบได้กับค่ามัธยฐาน (Median)
  ของบริษัทฯ ในกลุ่มทรัพยากร
  ตามรายงานการสำรวจค่าตอบแทนกรรมการของสมาคมส่งเสริมสถาบันกรรมการบริษัทไทย
  (IOD) ปี 2555 โดยค่าตอบแทนของบริษัทฯ อยู่กึ่งกลางระหว่างค่าเฉลี่ย (Median)
  กับอัตราค่าตอบแทนสูงสุด (Max) และผู้ถือหุ้นอนุมัติจ่ายโบนัสกรรมการสำหรับผลประกอบการปี
  2554 ในวงเงินรวม 18 ล้านบาท นอกจากค่าตอบแทน 2 ประเภทแล้ว
  ไม่มีการจ่ายค่าตอบแทนในรูปแบบอื่นๆ ทั้งที่เป็น และไม่เป็นตัวเงิน ทั้งนี้ ประธานกรรมการ
  จะได้รับค่าตอบแทนสูงกว่ากรรมการเฉลี่ยร้อยละ 30

ค่าตอบแทนกรรมการผู้จัดการใหญ่

-   คณะกรรมการบริษัทฯ
    ได้จัดให้มีการประเมินผลการปฏิบัติงานของกรรมการผู้จัดการใหญ่เป็นประจำทุกปี
    โดยพิจารณาจากผลการดำเนินงานของบริษัทฯ ประกอบกับความสามารถในการบริหารจัดการ
    ในมิติต่างๆ ของกรรมการผู้จัดการใหญ่
    และองค์ประกอบที่เกี่ยวข้องโดยคณะกรรมการสรรหาและกำหนดค่าตอบแทนเป็นผู้ประเมินผลงานและค่าตอบแทนของกรรมการผู้จัดการใหญ่ในเบื้องต้นก่อนเสนอคณะกรรมการบริษัทฯพิจารณา

10. การประเมินผลการปฏิบัติงานโดยตนเองของคณะกรรมการ

นโยบายการกำกับดูแลกิจการที่ดีของบริษัทฯ
กำหนดให้คณะกรรมการมีการประเมินผลการปฏิบัติงานด้วยตนเองอย่างน้อยปีละ 1 ครั้ง
เพื่อให้คณะกรรมการบริษัทฯ ได้พิจารณาทบทวนผลงานปัญหาและอุปสรรคต่างๆ ในระหว่างปีที่ผ่านมา
โดยบริษัทฯ ได้ส่งแบบประเมินให้กรรมการทุกท่านได้ทำการประเมินในเดือนธันวาคมของทุกปี
จากนั้นได้ทำการรวบรวมผลการประเมินและรายงานผลต่อที่ประชุมคณะกรรมการกำกับดูแลกิจการที่ดี
และคณะกรรมการบริษัทฯ ตามลำดับ
เพื่อให้รับทราบถึงผลการปฏิบัติงานของกรรมการและนำผลที่ได้รับไปปรับปรุงให้เกิดประสิทธิภาพต่อไป
โดยในปี 2555 บริษัทฯ ได้จัดทำแบบประเมินการปฏิบัติงานของคณะกรรมการบริษัทเป็น 4 ชุด
คือ 1. แบบประเมินการปฏิบัติงานคณะกรรมการบริษัทฯ ทั้งคณะ 2.
แบบประเมินการปฏิบัติงานตนเอง 3. แบบประเมินการปฏิบัติงานกรรมการบริษัทฯท่านอื่น
(แบบไขว้) และ 4. แบบประเมินการปฏิบัติงานคณะกรรมการบริษัทฯ ชุดย่อย

การประเมินผลการปฏิบัติงานของคณะกรรมการบริษัทฯประจำปี 2555 มีเกณฑ์การประเมิน ดังนี้

  มากกว่า 85 % = ปฏิบัติเป็นประจำ “ดีเยี่ยม”

  มากกว่า 75 % = ปฏิบัติเป็นส่วนใหญ่ “ดีมาก”

  มากกว่า 65 % = ปฏิบัติบางครั้ง “ดี”

  มากกว่า 50 % = ปฏิบัติค่อนข้างน้อย “ค่อนข้างดี”

  ต่ำกว่า 50 % = ไม่เคยปฏิบัติ “ควรปรับปรุง”

  สรุปผลการประเมินในภาพรวมโดยคณะกรรมการบริษัทฯมีความเห็นดังนี้

-   การปฏิบัติงานคณะกรรมการบริษัทฯ ทั้งคณะ ซึ่งประกอบด้วยหัวข้อการประเมิน 4 หัวข้อ คือ

  1.นโยบายคณะกรรมการ (Board Policy) 2.โครงสร้างของคณะกรรมการ (Board
  Composition) 3. แนวปฏิบัติของคณะกรรมการ (Board Practices)
  4.การจัดเตรียมและดำเนินการประชุม (Board Meeting)
  คณะกรรมการได้ประเมินการปฏิบัติงานกรรมการทั้งคณะแล้วมีความเห็นว่าอยู่ในเกณฑ์
  “ดีเยี่ยม”มีคะแนนเฉลี่ยเท่ากับร้อยละ 96.74

-   การประเมินการปฏิบัติงานตนเอง ซึ่งประกอบด้วยหัวข้อการประเมิน 7หัวข้อ คือ

1.คุณสมบัติกรรมการ 2.
ความรับผิดชอบต่อการตัดสินใจและการกระทำของตนเองสามารถอธิบายการตัดสินใจได้
(Accountability) 3.
ความรับผิดชอบต่อการปฏิบัติหน้าที่ด้วยขีดความสามารถและประสิทธิภาพที่เพียงพอ
(Responsibility) 4. การปฏิบัติต่อผู้มีส่วนได้ส่วนเสียอย่างเท่าเทียม เป็นธรรม
และสามารถมีคำอธิบายได้ (Equitable Treatment) 5.
มีความโปร่งใสในการดำเนินงานที่สามารถตรวจสอบได้ และมีการเปิดเผยข้อมูล
(Transparency) 6. การมีวิสัยทัศน์ในการสร้างมูลค่าเพิ่มแก่กิจการในระยะยาว (Vision to
Create Long Term Value) และ 7. การมีจริยธรรม/จรรยาบรรณในการประกอบธุรกิจ
(Ethics) โดยสรุปคณะกรรมการได้ประเมินตนเอง และมีความเห็นว่าปฏิบัติหน้าที่อยู่ในเกณฑ์
“ดีเยี่ยม”มีคะแนนเฉลี่ยเท่ากับร้อยละ 96.47

-   การประเมินการปฏิบัติงานกรรมการท่านอื่น (แบบไขว้) ประกอบด้วยหัวข้อการประเมิน
    7หัวข้อ
    เช่นเดียวกับแบบประเมินการปฏิบัติงานตนเองข้างต้นโดยสรุปคณะกรรมการได้ประเมินกรรมการท่านอื่น
    และมีความเห็นว่าปฏิบัติหน้าที่อยู่ในเกณฑ์ “ดีเยี่ยม”มีคะแนนเฉลี่ยเท่ากับร้อยละ 96.43

-   การประเมินการปฏิบัติงานคณะกรรมการชุดย่อย 4 คณะ ประกอบด้วย 1.
    คณะกรรมการบริหาร 2. คณะกรรมการสรรหาและกำหนดค่าตอบแทน 3.
    คณะกรรมการกำกับดูแลกิจการที่ดี และ 4. คณะกรรมการตรวจสอบ ซึ่ง 3 คณะแรก
    มีหัวข้อการประเมิน 4 หัวข้อ คือ 1.นโยบายคณะกรรมการ (Board Policy)
    2.โครงสร้างของคณะกรรมการ (Board Composition) 3. แนวปฏิบัติของคณะกรรมการ
    (Board Practices) 4.การจัดเตรียมและดำเนินการประชุม (Board Meeting)
    คณะกรรมการชุดย่อยฯ ทั้ง 3 คณะ
    ได้ประเมินการปฏิบัติงานกรรมการทั้งคณะแล้วมีความเห็นว่าอยู่ในเกณฑ์ “ดีเยี่ยม”
    โดยมีคะแนนเฉลี่ยของคณะกรรมการบริหารร้อยละ 99.57
    คะแนนเฉลี่ยของคณะกรรมการสรรหาและกำหนดค่าตอบแทนร้อยละ 92.46
    และคะแนนเฉลี่ยของคณะกรรมการกำกับดูแลกิจการที่ดีร้อยละ 99.76

-   สำหรับการประเมินผลการปฏิบัติงานคณะกรรมการตรวจสอบ
    นอกจากการประเมินแบบทั้งคณะแล้ว ตามกฎบัตรของคณะกรรมการตรวจสอบของบริษัทฯ
    ซึ่งประกาศใช้ ณ วันที่ 1 มกราคม 2553 กำหนดให้มีการประเมินรายบุคคลด้วย
    การประเมินคณะกรรมการตรวจสอบทั้งคณะประกอบด้วยหัวข้อการประเมิน 6 หัวข้อ คือ
    1.โครงสร้างและองค์ประกอบของคณะกรรมการตรวจสอบ 2. บทบาทและความรับผิดชอบ 3.
    ความสัมพันธ์กับผู้ตรวจสอบภายใน และผู้สอบบัญชี 4. ความสัมพันธ์กับฝ่ายบริหาร 5.
    การรายงาน และ 6. การควบคุมคุณภาพ
    คณะกรรมการได้ประเมินการปฏิบัติงานกรรมการตรวจสอบทั้งคณะแล้วมีความเห็นว่าอยู่ในเกณฑ์
    “ดีเยี่ยม”มีคะแนนเฉลี่ยเท่ากับร้อยละ 98.26
    และสำหรับการประเมินคณะกรรมการตรวจสอบรายบุคคล ประกอบด้วยหัวข้อการประเมิน 6
    หัวข้อ คือ 1. ความรู้เกี่ยวกับธุรกิจ 2. ความเชี่ยวชาญในการปฏิบัติหน้าที่ 3.
    อำนาจและหน้าที่ที่ได้รับมอบหมาย 4. ความเป็นอิสระเที่ยงธรรม 5.
    ความเข้าใจหน้าที่และความรับผิดชอบ และ 6. การปฏิบัติงานและการประชุม
    คณะกรรมการได้ประเมินการปฏิบัติงานกรรมการตรวจสอบทั้งคณะแล้วมีความเห็นว่าอยู่ในเกณฑ์
    “ดีเยี่ยม”มีคะแนนเฉลี่ยเท่ากับร้อยละ 98.15

นอกจากนั้น กฎบัตรยังกำหนดให้มีการประเมินคณะกรรมการตรวจสอบ
โดยประธานกรรมการบริษัทหรือผู้ประเมินภายนอก ในปี 2555
ประธานกรรมการบริษัทเป็นผู้ประเมินผลการรายงานและการปฏิบัติงานของคณะกรรมการตรวจสอบว่าอยู่ในระดับดีเยี่ยม

11. การพัฒนากรรมการและผู้บริหาร

  คณะกรรมการบริษัทฯ ให้ความสำคัญกับการที่กรรมการจะต้องมีความเข้าใจในหน้าที่
  ความรับผิดชอบ ลักษณะการดำเนินธุรกิจของบริษัท โดยให้ความรู้แก่กรรมการบริษัท
  ทั้งกรรมการเข้าใหม่ และกรรมการปัจจุบัน พร้อมเผยแพร่กฎระเบียบแนวปฏิบัติต่าง ๆ
  ที่ได้รับจากตลาดหลักทรัพย์แห่งประเทศไทยและสำนักงานคณะกรรมการกำกับหลักทรัพย์และตลาดหลักทรัพย์ให้กรรมการและผู้บริหารรับทราบอย่างสม่ำเสมอ
  ดังนี้

  กรรมการเข้าใหม่: จัดให้มีการปฐมนิเทศสำหรับกรรมการใหม่
  โดยการนำเสนอลักษณะและนโยบายธุรกิจ ภาพรวมการดำเนินธุรกิจและผลการดำเนินงาน
  เพื่อให้กรรมการใหม่ได้เห็นภาพที่ชัดเจน
  รวมทั้งให้ข้อมูลสารสนเทศที่สำคัญและจำเป็นต่อการปฏิบัติหน้าที่ของกรรมการ เช่น โครงสร้างทุน
  ผู้ถือหุ้น ผลการดำเนินงาน ข้อบังคับบริษัท แนวทางปฏิบัติเกี่ยวกับการกำกับดูแลกิจการที่ดี
  แบบแสดงรายการข้อมูลประจำปี รายงานประจำปี
  ให้กรรมการใหม่ได้รับทราบเพื่อใช้เป็นหลักในการกำกับดูแลกิจการและการปฏิบัติหน้าที่กรรมการตามหลักการกำกับดูแลกิจการที่ดีโดยในปี
  2555 มีกรรมการเข้าใหม่จำนวน 9 ท่าน

  กรรมการปัจจุบัน: บริษัทฯ ได้สนับสนุนให้คณะกรรมการได้ศึกษาและอบรมเพิ่มเติม
  เพื่อเพิ่มพูนความรู้ ความเข้าใจถึงหลักการของการกำกับดูแลกิจการที่ดี กฎเกณฑ์ กฎระเบียบ
  ตลอดจนบทบาทและหน้าที่ของกรรมการบริษัทในการบริหารงาน
  ให้มีประสิทธิภาพและมีจรรยาบรรณ
  โดยเข้าอบรมในหลักสูตรของสมาคมส่งเสริมสถาบันกรรมการบริษัทไทย (IOD)ปัจจุบัน (ข้อมูล ณ
  วันที่ 31 ธ.ค. 2555)
  มีกรรมการบริษัทที่เข้ารับการอบรมในหลักสูตรที่เกี่ยวข้องกับบทบาทหน้าที่ของกรรมการ
  รวมจำนวน 11 ท่าน ได้แก่

-   หลักสูตร Role of the Chairman Program (RCP) 2 ท่าน โดยในปี 2555
    ประธานกรรมการบริษัทฯ เข้ารับการอบรมหลักสูตร RCP

-   หลักสูตร Director Certification Program (DCP) 9 ท่าน

-   หลักสูตร Director Accreditation Program (DAP) 4 ท่าน

-   หลักสูตร Finance for Non-Finance Directors (FND) 3 ท่าน

-   หลักสูตร Audit Committee Program (ACP) 2 ท่าน

-   หลักสูตร Role of the Compensation Committee (RCC) 1 ท่าน

-   หลักสูตร Successful Formulation on and Execution of Strategy (SFE) 2
    ท่าน

-   และหลักสูตร Understanding the Fundamental of Financial Statement (UFS)
    1 ท่าน

  นอกจากนี้ ในปี 2555 มีกรรมการ 1 ท่าน เข้าร่วมการสัมมนา Thailand’s 3^(rd)
  National Conference on Collective Action Against Corruption : “The
  Responsibilities of Company Directors in Fighting Corruption”

  ผู้บริหาร: ผู้บริหารที่ผ่านการอบรมในหลักสูตรของสมาคมส่งเสริมสถาบันกรรมการบริษัทไทย คือ

-   หลักสูตร Director Certification Program (DCP) 7 ท่าน โดยในปี 2555
    ผู้บริหารเข้าอบรมหลักสูตร DCP 2 ท่าน

-   หลักสูตร Director Accreditation Program (DAP) 2 ท่าน

-   หลักสูตร Finance for Non-Finance Directors (FND) 1 ท่าน

-   หลักสูตร Financial Statements for Directors (FSD) 2 ท่าน

-   หลักสูตร Understanding the Fundamental of Financial Statement (UFS) 1
    ท่าน

-   และหลักสูตร Company Secretary Program (CSP) 1 ท่าน

12. แผนการสืบทอดงาน

บริษัทฯ
มีแผนการสืบทอดงานและกระบวนการพัฒนาเพื่อสร้างผู้สืบทอดตำแหน่งงานอย่างมีประสิทธิภาพ
ให้มีพนักงานที่มีความเข้มแข็ง
เพื่อรองรับการเปลี่ยนแปลงที่อาจเกิดขึ้นและสอดคล้องกับทิศทางการดำเนินธุรกิจของบริษัทฯ
ไม่ให้ต้องสะดุดเพราะขาดบุคลากรในตำแหน่งสำคัญ และยังเป็นการสร้างศักยภาพในการแข่งขัน
(Competitive advantage) ให้องค์กร โดยผู้บริหารระดับสูงระดับผู้จัดการฝ่ายขึ้นไป
จะนำเสนอรายชื่อพนักงานที่สามารถสืบทอดตำแหน่งได้ให้กรรมการผู้จัดการใหญ่
โดยการประสานงานร่วมกับสายงานบุคคลเพื่อเข้าสู่กระบวนการคัดกรอง เพื่อนำไป วางแผนพัฒนา
อบรม ประเมินผลตอบรับ และแนะนำฝึกฝน ซึ่งเป็นการบ่มเพาะพนักงานให้เก่งสำหรับใช้ในอนาคต

คณะกรรมการบริษัทฯ ยืนยันความมุ่งมั่นที่จะกำกับดูแลกิจการบริษัทฯ
ให้ตอบสนองความต้องการของผู้มีส่วนได้เสียทุกกลุ่มด้วยความสมดุลของประโยชน์อย่างเหมาะสม
รักษาสัมพันธภาพ และเสริมสร้างให้ผู้มีส่วนได้เสียเข้ามามีส่วนร่วมกับบริษัทฯ
รับผิดชอบต่อสังคมและสิ่งแวดล้อมเพื่อช่วยกันพัฒนาสังคมให้เจริญก้าวหน้า ความยั่งยืน
และมีคุณภาพเทียบเคียงได้ในระดับสากล

[]

  (นายเชิดพงษ์ สิริวิชช์)

  ประธานกรรมการกำกับดูแล กิจการที่ดี

  [] []